Keluarga Pelajar Lemas Di Kolam Renang Likas Minta Penjelasan Pihak Sekolah

KOTA KINABALU: Keluarga Nicholas Chong Zhen Yi, 14, iaitu pelajar yang lemas di pusat kolam renang Kompleks Sukan Kota Kinabalu pada Selasa lalu, mahu pihak sekolah berkenaan memberikan penjelasan kepada mereka berhubung insiden itu.

Bapa mangsa, Chong Kan Fei, 45, berkata beliau mahukan penjelasan mengenai tujuan sebenar pihak sekolah membawa rombongan pelajar untuk menjalani latihan renang di kolam renang yang dikhaskan untuk atlit penerjun mengadakan latihan.

Selain itu beliau turut mempersoalkan sama ada jurulatih (guru) terbabit mengetahui pelajar-pelajar tersebut mempunyai asas berenang untuk dibawa ke kolam renang yang tidak sepatutnya.

“Saya ingat sebahagian pelajar ini tidak pandai berenang termasuk anak saya. Mereka (guru yang membawa) ada pastikah tidak? Sebab kolam ini saya ingat, kolam profesional. Memang dalam. Yang saya tahu lima meter atau lebih daripada itu.

“Semasa sesi ini dijalankan saya dimaklumkan oleh rakan-rakan anak saya bahawa ketika kejadian itu, tiada jurulatih mahupun pengawal kolam di situ,” katanya dalam sidang media di Fook Lu Siew di sini hari ini.

Menurut rakan mangsa yang menceritakan insiden tersebut tersebut, pelajar lain cuba memanggil guru bertugas untuk menyelamatkan Nicholas selepas melihat keadaan mangsa yang meronta-ronta, namun tidak diendahkan oleh guru terbabit.

Jelasnya ketika para pelajar itu melihat anaknya sudah mulai tenggelam mereka cuba memanggil guru yang bertugas buat kedua kalinya, namun tiada tindakan dibuat dan masih tidak diendahkan.

“Kali ketiga mereka memanggil barulah cikgu itu datang dan melihat apa yang berlaku dengan anggapan pelajar tersebut hanya bermain-main. Itu satu sikap yang tidak betul.

“Bila cikgu sampai di kolam itu, dia bukan terus pergi ambil (selamatkan) budak itu. ‘Sorry’. Dia panggil juruhlatih di kolam sebelah. Ini sudah membuktikan kolam itu tiada jurulatih,” katanya.

Kan Fei turut berang apabila guru terbabit tidak segera bertindak menyelamatkan anaknya yang ketika itu sudah tidak bermaya.

“Kenapa cikgu tidak mahu turun? Adakah dia tidak pandai berenang? Adakah dia takut atau dia tidak mampu? Kalau cikgu yang bawa budak-budak menjalankan aktiviti seperti ini dan dia sendiri tidak pandai berenang, kenapa suruh anak-anak kita ini yang tidak pandai berenang masuk ke dalam kolam yang dalam?

“Satu lagi. Adakah kolam renang yang disewa ini melalu proses yang betul. Adakah masa mereka sewa kolam renang profesional yang begitu dalam sesuai untuk latihan berenang untuk budak-budak yang tidak tahu berenang?

“Adakah pengawal kolam ada sekali untuk memerhati aktiviti ini? Sebab kes ini nampaknya tidak menekankan keselamatan. Tiada!,” jelasnya.

Chong berkata anaknya yang menuntut di sebuah sekolah swasta di Kota Kinabalu adalah pelajar cemerlang dengan mewakili Sabah ke Sukan Malaysia dalam acara bowling.

Dalam pada itu katanya beliau kesal kerana tidak dimaklumkan oleh pihak sekolah bahawa rombongan tersebut akan ke kolam renang Kompleks Sukan Kota Kinabalu pada hari tersebut.

“Pada tahun pertama, anak saya ada menyertai sesi latihan berenang namun diadakan di kolam renang Sutera Harbour yang mana kolamnya tidak dalam. Saya tidak mengetahui anak saya dibawa ke kolam profesional yang dalam ini,” tambahnya. – SabahNewsToday


Abdul Somad Enggan Mohon Maaf

JAKARTA – Pendakwah Indonesia, Abdul Somad memilih untuk tidak meminta maaf berhubung ceramahnya tentang salib dan memaklumkan ia dinyatakan bagi menjawab soalan peserta yang hadir majlis ilmu agama tersebut.

Menurutnya, ceramah itu dilakukan di dalam masjid dan turut membahaskan tentang hukum Islam.

“Ada segelintir yang tersinggung dengan penjelasan saya, perlukah saya meminta maaf?’ soal Abdul Somad ketika bertemu dengan kepimpinan Majlis Ulama Indonesia (MUI) di Jakarta Pusat semalam.

Beliau kemudiannya menggunakan contoh Ayat 73, Surah al-Maidah yang bermaksud, ‘Sesungguhnya kafirlah orang-orang yang mengatakan: ‘Bahawasanya ALLAH salah seorang dari yang tiga’.

“Saya jelaskan itu di hadapan para hadirin. Secara automatik, orang luar yang mendengar ayat itu berasa tersinggung. Adakah saya perlu minta maaf?” jelasnya.

Menurutnya lagi, ceramah secara tertutup itu dibuat pada waktu Subuh di Masjid Agung An-Nur Riau dan tidak dilakukan di tempat awam.

Difahamkan, ceramah itu diadakan tiga tahun lalu dan menjadi tular baru-baru ini.

Abdul Somad juga percaya tidak ada kesilapan dalam ceramahnya.

“Saya menyampaikan perkara sama di mana-mana. Tidak mungkin saya meminta setiap orang mematikan telefon bimbit mereka. Tak mungkin saya membuat larangan seperti itu,” ujarnya.

Nama Abdul Somad mula menjadi kontroversi selepas video ceramah beliau tentang salib menjadi tular dan mendapat pelbagai reaksi kurang senang hingga ada pihak yang membuat aduan tentang itu kepada pihak berkuasa.

Sementara itu, Ketua Komunikasi MUI, Masduki Baidlowi berkata, kes melibatkan Abdul Somad perlu menjadi pengajaran bagi seluruh orang Islam.

“Tokoh agama perlu lebih berhati-hati tentang isi ceramah mereka. Kejadian ini perlu menjadi peringatan kita bersama. Kami meminta perkara ini tidak dipanjangkan dan dapat diselesaikan dengan baik,” katanya sambil menambah MUI enggan mengulas tentang kandungan ceramah itu. – Tempo.co


Pecah telur di kepala senator

Canberra: Seorang lelaki memecahkan telur di kepala seorang senator Australia yang mencetuskan kemarahan selepas menuduh kehadiran orang Islam sebagai punca serangan pengganas di dua masjid di Christchurch.

Dalam satu video yang tular di Internet, Fraser Anning sedang bercakap dengan wartawan sebelum seorang lelaki yang memegang telefon bimbit memecahkan telur di kepalanya.

Anning yang terkejut dengan tindakan itu menumbuk lelaki itu sebelum beberapa lelaki menangkapnya.

Kejadian yang dirakam semalam itu berlaku ketika satu petisyen mendesak Anning dipecat mendapat 225,000 tanda tangan.

Ahli politik sayap kanan itu mencetuskan kemarahan selepas mengeluarkan kenyataan mendakwa kebimbangan yang semakin meningkat terhadap kehadiran orang Islam adalah punca serangan di Canberra yang menyebabkan 49 orang mati.

Anning turut dikritik oleh ahli partinya sendiri yang kebanyakannya melahirkan simpati terhadap mangsa serangan pengganas berkenaan. – Agensi


Sains Buktikan Orang Yang Ada Bilik Bersepah Adalah Orang Kreatif

Dipetik dari portal Grazia, kajian dari sekumpulan penyelidik dari University of Minnesota menunjukkan, mereka yang mempunyai bilik bersepah adalah seorang yang kreatif.

Kajian ini disokong oleh pakar psikologi, Kathleen Vohs, yang dipetik dari Psychological Science, dimana mereka yang mempunyai bilik bersepah secara semulajadi membantu membina daya imaginasi dan kreativiti seseorang.

“Kami mendapati bahawa anda boleh mendapat hasil yang sangat berharga daripada berada dalam suasana yang tidak kemas.”, kata Vohs dalam satu temubual.

Hasil daripada kajian ini juga telah diterbitkan dalam jurnal Association for Psychological Science.


Pakej Bantuan Untuk Rakyat, Sektor Ekonomi Akan Diumum

KUALA LUMPUR: Kerajaan akan mengumumkan pakej bantuan kepada rakyat dan sektor ekonomi yang terkesan susulan pelaksanaan ‘full lockdown’ atau perintah berkurung penuh Fasa Pertama bermula Selasa ini.

Pejabat Perdana Menteri memaklumkan, pakej bantuan itu sedang diperincikan Kementerian Kewangan dan akan diumumkan tidak lama lagi.

“Susulan keputusan kerajaan untuk melaksanakan penutupan penuh sektor ekonomi dan sosial, Kementerian Kewangan akan memperincikan pakej bantuan kepada rakyat dan sektor ekonomi yang terkesan.

“Pengumuman mengenai pakej bantuan ini akan dibuat dalam masa terdekat,” kata Pejabat Perdana Menteri dalam satu kenyataan, hari ini.

Terdahulu, Pejabat Perdana Menteri mengumumkan pelaksanaan ‘total lockdown’ Fasa Pertama menerusi penutupan penuh sektor sosial dan ekonomi di seluruh negara selama 14 hari, bermula Selasa ini hingga 14 Jun depan.

Menerusi total lockdown atau perintah berkurung penuh itu, semua sektor tidak dibenarkan beroperasi kecuali sektor ekonomi dan perkhidmatan perlu yang akan disenaraikan oleh Majlis Keselamatan Negara (MKN).

Jika perintah berkurung penuh Fasa Pertama berjaya mengurangkan jumlah kes, ia akan disusuli pelaksanaan Fasa Kedua selama empat minggu, yang membenarkan pembukaan semula beberapa sektor ekonomi yang tidak membabitkan perhimpunan besar serta boleh mematuhi penjarakan fizikal.

Ia kemudian disusuki pelaksanaan Fasa Ketiga, iaitu Perintah Kawalan Pergerakan (PKP) seperti berkuat kuasa ketika ini, di mana aktiviti sosial tidak dibenarkan dan hampir semua sektor ekonomi dibenarkan beroperasi tertakluk kepada prosedur operasi standard (SOP) ketat serta kehadiran secara fizikal di tempat kerja yang dihadkan.

Keputusan untuk beralih dari satu fasa ke fasa yang berikutnya akan tertakluk kepada penilaian risiko oleh Kementerian Kesihatan (KKM), berdasarkan perkembangan kes harian semasa dan kapasiti hospital di seluruh negara untuk merawat pesakit COVID-19.

Mengulas lanjut, Pejabat Perdana Menteri menegaskan komitmen kerajaan untuk memastikan sistem kesihatan awam di Malaysia tidak akan runtuh, dan pelbagai sokongan dan bantuan akan diberikan kepada KKM untuk meningkatkan kapasiti hospital di seluruh negara.

Selain itu, katanya, kerajaan juga akan meningkatkan jumlah pemberian vaksin dalam tempoh beberapa minggu akan datang dalam usaha untuk menghasilkan imuniti kelompok di negara ini.

“Semua rakyat Malaysia dinasihatkan untuk terus berdisiplin dan sentiasa mematuhi SOP yang ditetapkan bagi memutuskan rantaian jangkitan COVID-19.

“Yang terbaik ialah duduk di rumah atau ‘stay at home’ untuk bersama-sama melandaikan lengkuk jangkitan COVID-19,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pasangan Gay Disebat, Menangis Kesakitan

BANDA ACEH: Sepasang gay disebat selepas didakwa melakukan hubungan songsang, yang menyalahi undang-undang Islam Aceh.

Pasangan itu disebat hampir 80 kali dan merayu hukuman itu dihentikan kerana berada dalam kesakitan tatkala pegawai syariah bertopeng melaksanakan hukuman menggunakan rotan.

Hukuman dihentikan sebentar dan lelaki itu, kedua-duanya berusia 20-an, dibenarkan minum air sebelum hukuman diteruskan.

Ibu kepada seorang pesalah lelaki pengsan apabila melihat anaknya disebat.

Pegawai hukuman awam, Heru Triwijanarko berkata, hukuman syariah adalah muktamad, tanpa mengira siapa pesalahnya.

“Pelawat juga perlu menghormati undang-undang tempatan,” katanya.

Kedua-dua lelaki itu ditahan pada November lalu di rumah sewa di mana pemilik kediaman menjumpai mereka separuh bogel di dalam bilik.

Hubungan sejenis bukan satu kesalahan di Indonesia kecuali Aceh yang menjadi satu-satunya wilayah yang melaksanakan hukuman syariah.

Di Aceh juga, hukuman sebat di khalayak ramai turut membabitkan beberapa kesalahan lain termasuk berjudi, minum alkohol dan zina.

Kumpulan hak asasi manusia menyifatkan hukuman sebat sebagai kejam dan Presiden Indonesia, Joko Widodo pernah meminta ia dihentikan.

Namun, pelaksanaannya mendapat sokongan padu daripada penduduk Aceh. – AFP


Ambil Dadah Sejak Usia 11 Tahun

KOTA KINABALU: Seorang remaja perempuan berusia 16 tahun antara 52 individu yang ditahan oleh sepasukan polis dari Bahagian Siasatan Jenayah Narkotik IPD Kota Kinabalu dalam Op Sarang Khas yang dijalankan selama tiga hari bermula pada Khamis.

Remaja terbabit yang hanya mahu dikenali sebagai, Bella, ditahan ketika berada di salah satu lokasi penagihan dadah atau dipanggil ‘port’ bersama empat individu lain di Kampung Sembulan Lama, di sini.

Menurut Bella sewaktu disoal siasat, dia mendakwa mula mengambil dadah jenis syabu pada usia seawal 11 tahun setelah rakannya menjanjikan sesuatu pengalaman yang tidak akan pernah dilupakannya.

“Pada waktu itu, saya bersama rakan menaiki bot penambang untuk ke sebuah perkampungan atas air di Pulau Gaya. Setibanya di sebuah rumah, rakan saya menghulurkan sesuatu dan memberikan jaminan kepuasan yang tidak akan pernah saya lupakan.

“Bermula saat itu sehinggalah sekarang saya tidak boleh mengawal ketagihan tersebut dan saya amat kesal dengan diri saya sendiri,” katanya ketika ditahan dalam operasi khas yang dijalankan di Sembulan Lama, di sini, pagi tadi.

Menurut Ketua Polis Daerah Kota Kinabalu Asisten Komisioner Habibi Majinji, remaja terbabit tinggal bersama ayah tirinya di Sembulan dan ibu kandungnya menetap di Sinsuran.

“Saya amat terkejut mendapat tahu penglibatan remaja perempuan ini dalam penyalahgunaan dadah seawal usia 11 tahun.

“Operasi sebegini harus diteruskan untuk mengesan dan menangkap pengedar dan penagih dadah bagi mencapai okjektif Jabatan Siasatan Jenayah Narkotik (JSJN) dan memastikan kegiatan penyalahgunaan dan pengedaran dadah dapat dibendung sepenuhnya,” ketika ditemui di lokasi serbuan.

Dalam pada itu, seramai empat orang pengedar dadah berjaya diberkas bersama peralatan membungkus dadah dan beberapa senjata tajam di lokasi serbuan.

Tambah Habibi, sebanyak 12 lokasi serbuan telah dijalankan oleh pihak polis di daerah ini antaranya di Kampung Lembaga Padi, Kampung Bakau, Kampung Suang Parai, Kampung Sembulan, kawasan sekitar SAFMA, dan Bandaran Berjaya.

Op Sarang Khas Ke-9 ini juga telah dibantu oleh Bahagian Siasatan Jenayah IPD Kota Kinabalu, Jabatan Siasatan Jenayah Narkotik Kontinjen Sabah dan Pasukan Gerakan Am (PGA) Sabah.

Sepanjang tempoh operasi, seramai 107 orang ditahan polis dan dibawa ke IPD Kota Kinabalu untuk tujuan ujian saringan air kencing.

“Daripada jumlah tersebut, seramai 52 orang ditahan atas pelbagai kesalahan dibawah Akta Dadah Berbahaya 1952. Tangkapan memiliki dadah merupakan tangkapan terbanyak iaitu seramai 40 orang lelaki dan akan disiasat dibawah Seksyen 15(1)(a) akta yang sama,” katanya.

Manakala seramai 13 individu warga asing ditahan dan akan disiasat dibawah Seksyen 6(1) Akta Imigresen 1959/63.


Tak Diberi Peranan? Kamu Wakil Rakyat, Ketua Bersatu Lahad Datu Selar Mohamaddin Ketapi

KOTA KINABALU: Ketua Bersatu Lahad Abdul Hakim Gulam Hassan menyelar dakwaan Mohamaddin Ketapi yang mengumumkan keluar parti itu kerana tidak diberi peranan dalam Bersatu.

Katanya, sebagai Ahli Parlimen Lahad Datu dan ADUN Segama yang sebelum ini mewakili Bersatu, Mohamaddin memikul peranan lebih besar untuk membantu rakyat.

“Jadi tidak timbul soal tidak diberi peranan kerana sebagai Ahli Parlimen dan ADUN, peranan beliau sebagai wakil rakyat adalah amat besar.

“Seperkara lagi, selepas menyertai Bersatu, beliau (Mohamaddin) sebenarnya adalah AJK (ahli jawatankuasa) Bersatu Lahad Datu, kerana perlembagaan parti ini jelas menyatakan bahawa setiap wakil rakyat adalah secara automatik menjadi AJK bahagian.

“Selaku AJK bahagian parti yang dianggotai juga tidak pernah menghalang beliau untuk menjalankan peranannya,” katanya pada sidang media di Lahad Datu.

Hakim berkata, jika Mohamaddin inginkan jawatan lebih tinggi seperti ketua bahagian, beliau perlu menunggu sehingga pemilihan parti akan datang.

“Selepas pemilihan parti yang lalu saya telah dipilih sebagai ketua bahagian dan menjadi tanggungjawab saya untuk mengurus tadbir parti dan juga ahli.

“Sekiranya beliau mahu jadi ketua bahagian, beliau perlu bertanding pada pemilihan akan datang, kena tunggu dan sabarlah,” katanya.

Hakim berkata, beliau juga tidak tahu langsung berkenaan dakwaan Mohamaddin yang mengatakan dia dijanjikan peranan dalam Bersatu di Lahad Datu.

Katanya, beliau kurang jelas apakah bentuk peranan yang konon dijanjikan kepada Mohamaddin seperti dikatakan dalam sidang medianya semalam.

“Sebenarnya, saya tidak tahu apa-apa tentang janji tersebut, saya tidak tahu siapa yang menjanjikan beliau dan saya tidak tahu apa sebenarnya dijanjikan kepada beliau.

“Tetapi, sekiranya maksud beliau dijanjikan peranan untuk memimpin parti adalah jawatan tertentu dalam parti atau bahagian, maka selaku ahli politik yang cukup berpengalaman dan lama terlibat dalam empat parti besar iaitu sejak PBS, PKR, Warisan dan kemudian Bersatu, beliau sepatutnya sedia maklum, untuk menjawat satu-satu jawatan dalam parti harus menawarkan diri bertanding merebut jawatan dalam pemilihan parti,” katanya.

Sementara itu, Hakim juga menyelar sindiran sinis Mohamaddin terhadapnya yang mengatakan beliau berlagak seperti wakil rakyat.

“Sebetulnya, saya sebagai ketua parti di peringkat bahagian, saya tidak mempunyai apa-apa peruntukan yang boleh disalurkan kepada rakyat, tetapi saya berusaha semampu yang boleh untuk membantu rakyat,

“Saya hanya mahu berkhidmat kepada rakyat, walaupun sedar tidak dapat memenuhi atau membantu keseluruhan rakyat di kawasan saya, adakah dengan membantu rakyat itu perlu berlagak sebagai wakil rakyat,” katanya.

Terdahulu, Mohamaddin yang menyertai Bersatu selepas keluar Warisan pada November lalu mengumumkan keluar daripada parti itu untuk menjadi wakil rakyat bebas mesra kerajaan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


18 Daerah Di Sabah Beralih Kepada Sekatan Mengikut Zon

KOTA KINABALU: Sebanyak 18 daerah di Sabah beralih kepada sekatan pergerakan mengikut zon yang dibahagikan kepada lima zon berasingan bermula hari ini.

Menteri Kerajaan Tempatan dan Perumahan negeri, Datuk Masidi Manjun berkata, baki sembilan daerah lagi kekal dikenakan sekatan rentas daerah iaitu Kinabatangan, Telupid, Tongod, Sandakan, Kalabakan, Tawau, Papar, Semporna dan Nabawan.

Beliau berkata, sembilan daerah terbabit tidak dimasukkan ke dalam mana-mana zon kerana belum mencapai tahap 60 peratus penduduk dewasa lengkap vaksin Covid-19.

“Daerah Kinabatangan, Telupid, Tongod, Sandakan, Kalabakan, Tawau, Papar, Semporna dan Nabawan dikategorikan sebagai daerah berasingan disebabkan belum mencapai kadar 60 peratus vaksinasi lengkap bagi populasi dewasa,” katanya dalam kenyataan. malam tadi.

Masidi yang juga jurucakap perkembangan harian Covid-19 Sabah berkata, 18 daerah yang beralih ke sistem sekatan zon pula sudah mencapai sekurang-kurangnya 60 peratus penduduk dewasa lengkap vaksin.

Katanya, daerah terbabit dibahagikan kepada lima zon iaitu Zon 1 hingga Zon 5 dengan tiada lagi sekatan pergerakan dikuatkuasakan di antara daerah dalam zon yang sama.

“Zon 1 merangkumi daerah Kota Kinabalu, Penampang, Putatan, Tuaran, Ranau dan Kota Belud, manakala Zon 2 membabitkan daerah Beaufort, Sipitang dan Kuala Penyu.

“Zon 3 pula merangkumi daerah Kudat, Kota Marudu, Pitas dan Beluran, diikuti Zon 4 yang merangkumi daerah Lahad Datu dan Kunak serta Zon 5 yang membabitkan daerah Keningau, Tambunan dan Tenom,” katanya.

Berdasarkan sistem baharu itu, sekatan pergerakan hanya dikenakan bagi penduduk yang merentas ke daerah dalam zon yang berbeza atau ke sembilan daerah yang belum mencapai tahap 60 peratus penduduk dewasa lengkap vaksin.

Sementara itu, setakat semalam seramai 1,773,407 atau 64.3 peratus penduduk dewasa Sabah sudah menerima vaksin lengkap, manakala 2,038,083 orang atau 73.9 peratus daripada penduduk dewasa menerima satu dos vaksin. – HMetro


Terapung atas sampah

KOTA KINABALU: Pasangan suami isteri hanya mampu meraung selepas melihat mayat anak bongsu mereka yang dikhuatiri lemas akhirnya ditemui di parit besar Kampung Ganang, Kepayan.

Mayat Muhammad Alwadi Abdullah, 3, ditemui penduduk Kampung Ganang jam 4 petang semalam iaitu dua kilometer dari lokasi mangsa dilaporkan terjatuh di parit Kampung Peringatan, Petagas, kelmarin.

Penduduk, Yap Kip Lee berkata, mayat kanak-kanak lelaki itu ditemui terapung bersama sampah di parit berkenaan.

“Ketika kejadian saya membaiki kereta di hadapan rumah dan tiba-tiba ternampak objek seperti patung bersama sampah kira-kira 30 meter.

“Saya mendekati objek itu sebelum mendapati ia adalah mayat kanak-kanak lelaki yang dalam keadaan kembung sebelum melaporkannya kepada bomba,” katanya.

Katanya, dia ada terdengar kejadian kanak-kanak lemas, namun tidak menyangka mayat itu sampai ke kawasan parit berkenaan.

Ketua Operasi Balai Bomba dan Penyelamat Sembulan, Jamaludin Hussin berkata, pihaknya menerima laporan daripada orang awam berhubung penemuan mayat kanak-kanak lelaki di parit kampung itu.

“Mayat ditemui penduduk kampung dan ibu bapa mengesahkan pakaian pada mayat yang ditemui itu adalah anak mereka.

“Mayat mangsa ditemui sejauh dua kilometer dari lokasi kejadian dan mayat diserahkan kepada polis untuk tindakan lanjut,” katanya.

Jamaludin berkata, berikutan penemuan mayat itu, operasi mencari dan menyelamat (SAR) ditamatkan. – Harian Metro


Lelaki tinggal pistol diburu

LAHAD DATU – Seorang lelaki diburu selepas polis menemui sepucuk pistol bersama peluru yang ditinggalkan dalam satu bungkusan di Kampung Puyut, dekat Jalan Pantai, Lahad Datu, semalam.

Dalam kejadian jam 7.45 malam itu, suspek yang belum dikenal pasti identiti meletakkan bungkusan berisi senjata api itu di hadapan sebuah kedai runcit sebelum melarikan diri apabila menyedari kehadiran polis.

Ketua Polis Daerah Lahad Datu Asisten Komisioner Nasri Mansor berkata, ketika kejadian polis sedang menjalankan operasi cegah jenayah di kawasan terbabit.

“Ketika menjalankan operasi, anggota polis ternampak lelaki berkenaan dalam keadaan mencurigakan sedang berdiri di jambatan kayu berhadapan sebuah kedai runcit di kampung terbabit.

“Suspek turut dilihat mengeluarkan satu bungkusan berwarna ungu dan putih dari dalam baju yang dipakainya lalu meletakkan di atas lantai kaki lima kedai runcit.

“Anggota bertugas kemudian mendekati suspek untuk menjalankan pemeriksaan tetapi lelaki berkenaan bertindak melarikan diri sehingga berlaku pergelutan,” katanya pada sidang media di Ibu Pejabat Polis Daerah (IPD) Lahad Datu, hari ini.

Nasri berkata, suspek kemudian terjun ke laut dan menghilangkan diri.

Katanya, apabila diperiksa, bungkusan ditinggalkan lelaki berkenaan didapati berisi sepucuk pistol jenama Taurus dan 28 butir peluru.

“Barang rampasan kemudian dibawa ke IPD Lahad Datu untuk tindakan lanjut,” katanya.

Katanya, orang ramai yang terlihat suspek itu diminta menghubungi pihak polis dengan segera.

“Siasatan dibuat mengikut Seksyen 8 Akta Senjata Api (Penalti Lebih Berat ) 1971 dan Seksyen 8(a) Akta Senjata Api 1960,” katanya. – Harian Metro


Zon Merah Di Sabah Semakin Kurang

KOTA KINABALU: Daerah dalam zon merah COVID-19 di Sabah semakin berkurangan dengan hanya 11 daripada 27 daerah masih berada dalam zon itu setakat ini.

Ini bermakna majoriti daerah di Sabah sudah berubah ke zon jingga, kuning dan hijau sejajar penurunan kes baharu di kebanyakan daerah di seluruh negeri.

Jurucakap COVID-19 Sabah, Datuk Masidi Manjun, berkata sebanyak 11 daerah kini berada dalam zon kuning, manakala tiga daerah dalam zon jingga dan dua daerah dalam zon hijau.

“Daerah Papar dan Kota Belud berubah daripada zon merah ke zon jingga, menjadikan tiga daerah dalam zon itu dengan satu lagi ialah Putatan.

“Daerah dalam zon hijau pula kekal dua iaitu Tongod dan Kuala Penyu, manakala zon kuning membabitkan 11 daerah,” katanya dalam kenyataan mengenai perkembangan semasa COVID-19 Sabah, di sini, malam tadi.

Secara keseluruhan, sebanyak 134 kes baharu COVID-19 direkodkan di Sabah semalam, manakala seramai 161 pesakit COVID-19 dilaporkan sembuh.

Baki seramai 713 pesakit masih menjalani rawatan dan kuarantin, masing-masing 257 di hospital, 448 orang di

Pusat Kuarantin dan Rawatan Berisiko Rendah (PKRC), manakala lapan orang lagi di Pusat Tahanan Sementara (PTS).

Jumlah pesakit yang masih dirawat mewakili 12.51 peratus penggunaan katil daripada 5,698 katil untuk pesakit COVID-19 di seluruh negeri ketika ini.

Sementara itu, Masidi yang juga Menteri Kerajaan Tempatan dan Perumahan negeri, berkata Nabawan kekal sebagai daerah yang mencatat kes tertinggi semalam dengan sebanyak 43 kes baharu.

“Ia diikuti daerah Kinabatangan sebanyak 19 kes dan daerah Kota Kinabalu serta Tawau yang masing-masing mencatat 14 kes baharu,” katanya.

Nabawan merekodkan peningkatan kes secara mendadak berikutan penularan kes berpunca daripada upacara pengkebumian yang mencetuskan Kluster Sinsingon pada Rabu lalu.

Berikutan peningkatan kes daripada kluster itu, Majlis Keselamatan Negara (MKN) bersetuju melaksanakan Perintah Kawalan Pergerakan Diperketatkan (PKPD) di Kampung Sinsingon dan Lotong, Nabawan selama dua minggu bermula kelmarin. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Petugas Lain Ada, Tapi Kaunter Buka Satu Sahaja Menyebakan Kenderaan Beratur Panjang’ – Sultan Brunei Buat Spotcheck Di Jabatan Imigresen

Sultan dan Yang Di-Pertuan Negara Brunei, Sultan Haji Hassanal Bolkiah Mu’izzaddin Waddaulah bertitah menegaskan pentingnya keberkesanan penguatkuasaan akta dan peraturan bagi pengawalan kedatangan pekerja asing tanpa majikan yang dilihat semakin berleluasa.

Bertitah pada keberangkatan lawatan kerja tidak berjadual ke Jabatan Imigresen dan Pendaftaran Kebangsaan dan Jabatan Buruh di Jalan Menteri Besar pagi semalam, baginda juga membangkitkan isu-isu penambahan kuota pekerja asing, penyambungan kontrak, penggunaan kuota bebas dengan pembayaran sejumlah wang kepada pemilik kuota dan sindiket syarikat-syarikat palsu.

Sehubungan itu, baginda menggesa agar perkara itu diawasi dan menegaskan agar gejala rasuah tidak dibiarkan meracuni pengurusan dan pentadbiran kerajaan.

Tegas baginda, kawalan dan aturan itu dibuat supaya kepentingan negara tetap terpelihara, keselamatan terjamin, sosio ekonomi berkembang dengan baik sehingga memenuhi hasrat kerajaan untuk melihat negara ini sebagai pusat perkhidmatan perdagangan dan pelancongan.

“Apabila bercakap mengenai penguatkuasaan akta, maka yang sering dipersoalkan ialah keberkesanannya. Sebagai contoh, penguatkuasaan kawalan bagi pekerja-pekerja asing di mana pada masa ini berlaku adalah kehadiran pekerja-pekerja asing tanpa majikan.

“Perkara ini dilihat semakin berleluasa. Menunjukkan pemantauan dan penguatkuasaan Imigresen adalah lemah dan tidak berkesan.

Seolah-olah dengan mudah sahaja warga asing itu membuat atau memulakan perniagaan tanpa perlu kepada local partner.

Malah mereka juga berani membawa ahli keluarga atau saudara mara datang ke negara ini bagi tujuan mengembangkan lagi perniagaan mereka.

“Beta di sini mahu bertanya, di mana tanggungjawab melaksanakan akta atau peraturan? Apakah susah benar melaksanakannya nisbah dengan Brunei yang kecil ini.

“Rasa-rasanya bukan kerana susah tetapi lemah pengurusan dan pentadbiran.

Memang sedang rancak diperkatakan tentang kelemahan ini,” titah baginda.

Selain itu, baginda turut menegur jabatan berkenaan yang hanya membuka satu kaunter sehingga menyebabkan kereta beratur panjang menunggu giliran.

“Dan juga turut berlaku ialah kejadian membuka hanya membuka satu kaunter yang menyebabkan kenderaan berderet-deret menunggu giliran walhal ada petugas lain tetapi tidak mahu membuka kaunter,” titah baginda.

Baginda juga membangkitkan isu peniaga tempatan yang mengaut keuntungan dengan cara mudah di mana ada yang menyewakan lesen perniagaan mereka kepada warga asing.

“Isu lain juga turut kedengaran peniaga tempatan menyewa lesen perniagaan mereka kepada warga asing berniaga di negara ini.

Warga asing itu akan dikenakan sejumlah bayaran pada setiap bulan oleh pemilik lesen warga tempatan.

“Dengan lesen yang disewakan itu, peniaga asing itu akan mengambil kesempatan membawa pekerja asing lain untuk datang bekerja dengan mereka.

Natijahnya, pekerja warga asing pun terus bertambah membanjiri Brunei tanpa dibendung dengan peniaga tempatan pula hanya menerima habuan dari perolehan sewa lesen kepada peniaga asing,” titah baginda.


‘Tiada MA63, Tiada Malaysia’, Ongkili Tolak Cadangan Tok Mat

KOTA KINABALU : Menteri di Jabatan Perdana Menteri (Hal Ehwal Sabah dan Sarawak) Maximus Ongkili menzahirkan pendiriannya yang tidak bersetuju dengan usul Perjanjian Malaysia baharu.

Beliau berkata, Perjanjian Malaysia asal dan ditandatangani pada 1963 atau lebih dikenali sebagai MA63, adalah satu dokumen suci serta asas berkaitan pembentukan Persekutuan Malaysia.

Ahli Parlimen Kota Marudu itu, berkata langkah membuang MA63 adalah seolah-olah meninggalkan Persekutuan Malaysia.

“Tiada MA63, tiada Malaysia. Tambahan pula, dengan pindaan perlembagaan yang diluluskan sebulat suara oleh Parlimen pada Disember 2021, MA63 kini menjadi sebahagian daripada Perlembagaan Persekutuan … (usul) ini tidak akan memperkukuh Malaysia,” katanya menurut Bernama.

“Kita mesti membina kekuatan, kedamaian dan solidariti. Kita perlu mengelak bermain dengan semantik dan politik,” katanya.

Pada Sabtu, Timbalan Pengerusi Barisan Nasional (BN) Mohamad Hasan, ketika berucap pada Konvensyen BN Sabah di Penampang, mencadangkan agar kepimpinan BN negeri itu mengusulkan Perjanjian Malaysia baharu sebagai langkah lebih konkrit ke arah merealisasikan hak dan tuntutan negeri sebagaimana termaktub dalam MA63. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


9 Wanita Palauh Ditahan Untuk Siasatan, Belum Didenda RM10,000 – Ketua Polis Lahad Datu

LAHAD DATU: Sembilan wanita Palauh yang ditahan pada Sabtu tidak dikenakan kompaun, sebaliknya ditahan untuk siasatan kerana tidak mematuhi prosedur operasi standard (SOP) Perintah Kawalan Pergerakan Pemulihan (PKPP).

Ketua Polis Daerah Lahad Datu, Rohan Shah Ahmad berkata, tiada kompaun dikeluarkan oleh pihaknya kepada pengemis wanita suku Palauh sehingga kini.

Beliau berkata, kertas siasatan bagi kes tersebut dibuka mengikut Seksyem 269 Kanun Keseksaan; Peraturan 17 Peraturan-Peraturan Pencegahan dan Pengawalan Penyakit Berjangkit (Langkah-langkah dalam kawasan tempatan jangkitan) (Kawalan Pergerakan Pemulihan) (No.3) 2021 serta Akta Imigresen 1959/63.

Dibawah Peraturan 17 PPB, mereka yang didapati bersalah boleh dikenakan denda RM10,000 atau penjara selama enam bulan, atau kedua-duanya sekali.

“Setelah siasatan dilengkapkan, Bahagian Siasatan Jenayah IPD lahad Datu akan merujuk kertas siasatan tersebut kepada Timbalan Pendakwa Raya untuk arahan lanjut,” katanya dalam satu kenyataan, di sini semalam.

Terdapat kesilapan dalam laporan awal Borneo Today semalam yang menyatakan sembilan pengemis wanita Palauh yang ditahan di Lahad Datu dikenakan kompaun RM10,000. – BorneoToday


Polis Tumpaskan Kumpulan Warga Asing Aktif Pecah Rumah Di Sekitar Tawau

TAWAU : Polis berjaya menumpaskan sekumpulan lapan lelaki warga asing yang aktif melakukan jenayah pecah rumah di daerah Tawau dalam Ops Pintu baru-baru ini.

Ketua Polis Daerah Tawau, Asisten Komisioner Peter Umbuas berkata, tangkapan dibuat di tiga lokasi berasingan iaitu di kawasan Fajar, Lorong pasaraya 1 dan jalan pasaraya 2.

Peter berkata, dengan penangkapan itu juga, pihaknya berjaya menyelesaikan 10 kes pecah rumah, premis dan rumah ibadat yang berlaku di sekitar daerah Tawau dalam tahun ini.

“Tangkapan dibuat bermula 3 November lalu hingga kelmarin membabitkan lapan lelaki warga asing berumur lingkungan 19 hingga 36 tahun.

“Hasil siasatan yang dilakukan, pihak polis berjaya merampas pelbagai barangan rumah dan telefon bimbit disyaki dicuri yang dianggarkan kira-kira RM35,000,”katanya dalam kenyataan media di sini semalam.

Menurut Peter, modus operandi yang digunakan oleh suspek terbabit adalah dengan cara mengumpil pintu, tingkap dan bumbung untuk masuk ke dalam premis.

“Pemeriksaan rekod jenayah lampau mendapati beberapa suspek sebelum ini pernah terlibat dengan beberapa kes jenayah pecah rumah dan curi serta penglibatan dalam penyalahgunaan dadah,”katanya.

Beliau berkata, pihaknya masih memburu beberapa lagi rakan sejenayah suspek dipercayai masih bebas dan meminta orang awam yang mempunyai maklumat supaya tampil membantu pihak polis.

Terdahulu, statistik Jenayah Indeks Kes Pecah Rumah Curi (PRC) pada tahun 2020 menunjukkan penurunan sebanyak 18 peratus berbanding tahun 2019 bagi tempoh yang sama.

Bagaimanapun, jumlah kes PRC bagi tempoh Julai 2020 sehingga Oktober 2020 kembali menunjukkan trend peningkatan iaitu sebanyak 56 kes sepanjang tempoh tersebut. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rawatan Kesihatan Bukan Alasan Musa Aman Dapatkan Pasport – PENDAKWAAN

KUALA LUMPUR, 15 Jan – Pihak pendakwaan dalam kes rasuah Tan Sri Musa Aman memohon Mahkamah Tinggi di sini, menyemak semula keputusan Mahkamah Sesyen yang membenarkan bekas Ketua Menteri Sabah itu mendapatkan pasportnya bagi mendapatkan rawatan di London.

Timbalan Pendakwa Raya Datuk Salim Shoib berkata alasan mendapatkan rawatan di luar negara yang digunakan Musa, 68, selaku responden untuk mendapatkan pasportnya itu, bukanlah satu alasan ‘luar biasa’, tidak kukuh dan tidak memperlihatkan keperluan yang mendesak.

“Responden tidak wajar diberikan kebenaran untuk ke luar negara hanya atas alasan perubatan semata-mata. Mahkamah perlu memberi pertimbangan dengan melihat sejauh mana keperluan responden untuk mendapatkan rawatan bagi penyakit yang dialaminya,” kata Salim pada pendengaran permohonan semakan keputusan hakim Mahkamah Sesyen yang membenarkan Musa mendapatkan pasportnya, 7 Jan lepas.

Salim berkata Musa gagal menunjukkan bukti bahawa rawatan yang diperolehinya di luar negara tidak dapat diperoleh di Malaysia sedangkan Musa sebenarnya boleh mendapatkan rawatan di mana-mana hospital di dalam negara.

“Tiada sebarang rekod dikemukakan responden yang menyatakan bahawa elektrokardiogram, ujian darah, ujian koronari angiogram, angiografi dan ‘polysomnography’ yang akan dijalani responden tidak boleh dibuat di Malaysia, malah pemeriksaan atau ujian klinikal asas tersebut boleh dijalankan di negara ini,” katanya.

Salim berhujah, mana-mana individu mempunyai hak asasi masing-masing, namun ia bukan lagi hak mutlak apabila seseorang itu dituduh di mahkamah dan keputusan mahkamah membenarkan responden mendapatkan pasport boleh menyebabkan kebarangkalian untuk responden melarikan diri.

Peguam Amer Hamzah Arshad yang mewakili Musa membantah permohonan pendakwaan dengan beberapa alasan termasuk rawatan perubatan anak guamnya itu bukan rawatan kali pertama sebaliknya ia merupakan rawatan susulan yang telah dijalankan sejak 1996.

Amer Hamzah berkata pada Ogos tahun lepas, Musa telah mengambil risiko sendiri apabila pulang ke Malaysia untuk membantu siasatan kes rasuahnya meskipun telah diberitahu oleh pakar perubatan di sebuah hospital di London bahawa dia mempunyai risiko sekiranya menghentikan rawatan yang sedang diterimanya ketika itu.

“Responden tidak ada kebarangkalian melarikan diri. Adalah tidak adil untuk menafikan hak responden mendapatkan rawatan susulannya,” kata Amer Hamzah.

Hakim Mohamed Zaini Mazlan menetapkan esok bagi keputusan permohonan semakan tersebut.

Pada 7 Jan lepas, Hakim Mahkamah Sesyen, Rozina Ayob membenarkan pasport Musa yang disimpan mahkamah itu, dilepaskan bermula 15 Jan hingga 10 Feb dengan beberapa syarat tambahan antaranya memerintahkan Musa memulangkan semula pasportnya selewat-lewatnya pada 11 Feb dan penjamin perlu bertanggungjawab terhadap tertuduh serta mengetahui di mana tertuduh berada.

Pada 5 Nov 2018, Musa mengaku tidak bersalah atas 35 pertuduhan rasuah berhubung kontrak konsesi balak di negeri berkenaan berjumlah US$63,293,924 (RM263,460,962.313) daripada lapan pemilik syarikat konsesi balak.

Dia dituduh melakukan kesemua kesalahan itu di lapan institusi kewangan di Hong Kong dan Singapura antara 20 Dis 2004 dan 6 Nov 2008.

Pertuduhan mengikut Seksyen 11(a) Akta Pencegahan Rasuah 1997 dan boleh dihukum di bawah Seksyen 16 akta sama yang membawa hukuman penjara maksimum 20 tahun dan denda tidak kurang daripada lima kali ganda jumlah atau nilai suapan yang menjadi hal perkara kesalahan jika ia dapat dinilai dalam bentuk wang, atau denda RM10,000, mengikut mana-mana yang lebih tinggi, jika sabit kesalahan.


Selepas ‘Matahari Cincin’, Giliran Gerhana Bulan Penumbra ‘Muncul’ Awal Pagi Esok

Selepas gerhana matahari cincin dan hujan meteor, rakyat Malaysia juga berpeluang menyaksikan Fenomena Gerhana Bulan Penumbra yang akan berlaku pada 11 Januari 2020, esok.

Menurut laman web rasmi Jabatan Mufti Negeri Selangor, gerhana bulan wujud apabila bulan melalui sebahagian daripada bayang-bayang bumi. Kejadian ini cuma boleh berlaku ketika bulan purnama dan apabila matahari, bumi dan bulan berada pada satu garisan yang sama. Ia berlaku apabila bumi menghalang cahaya matahari dari jatuh ke atas bulan.

Dalam kajian ahli falak, gerhana merupakan salah satu fenomena penghijaban (occultation).

Ketika gerhana bulan, kesan gelap yang wujud pada permukaan bulan adalah kesan dari bayang bumi yang jatuh ke atas bulan.

Namun bayang bumi wujud dalam dua bentuk. Pertama ialah bayang umbra (Dzil) dan kedua ialah bayang penumbra (Syibhu Dzil).

Umbra merujuk kepada bahagian paling dalam dan paling gelap dari bahagian bayang. Dalam konteks gerhana bulan, bayang umbra akan menyebabkan pencerap akan melihat kesan gelap yang lebih ketara. Ketika bulan memasuki bayang umbra, cahaya bulan akan merosot hingga bulan akan bertukar sama ada menjadi hitam, merah atau oren.

Penumbra pula merujuk kepada bayangan luar bayang bumi, di mana bayang penumbra yang wujud adalah lebih cerah berbanding bayang umbra. Dalam erti kata lain ia adalah bahagian yang berlawanan dengan bahagian umbra.

Ketika ini pula, umumnya cahaya bulan akan turut merosot, namun ia kurang dikenalpasti berbanding ketika memasuki bayang umbra. Realitinya, mata kasar manusia sukar atau hampir mustahil untuk melihat perubahan kecerahan bulan yang memasuki bayang penumbra.

Ketika Gerhana Bulan Penumbra berlaku pada 11 Januari 2020 ini, kedudukan bulatan piring bulan hanya memasuki bayang penumbra bumi tanpa menyentuh bayang umbra bumi. Bulan akan mula merentasi bayang penumbra bermula jam 01.07 pagi.

Bulan akan keluar sepenuhnya dari bayang penumbra pada jam 05.12 pagi. Magnitud maksimum gerhana penumbra kali ini hanya mencapai -0.896 pada jam 03.10 pagi.

Fenomena yang berlaku adalah bulan hanya akan memasuki bayang penumbra pada 89.6% sahaja sebelum keluar semula.

Bagi umat Islam, solat gerhana sunat dilaksanakan ketika berlakunya gerhana. Para ulama telah sepakat meletakkan syarat bahawa solat gerhana hanya akan dilaksanakan ketika jelas kesan gelap di bulan. Namun Gerhana Bulan Penumbra yang akan berlaku pada 11 Januari ini, tidak mudah untuk dikenal pasti oleh mata kasar. Ini kerana bulan akan hanya memasuki bayang penumbra yang agak kabur, tanpa menyentuh bayang umbra yang lebih gelap. Apatah lagi tanpa bantuan dan rujukan kepada hisab yang disediakan terlebih dahulu, sukar untuk diketahui.

Walaupun dari sudut ilmu falak ia dinamakan gerhana, namun kerana syarat gelap yang nyata itu tidak dipenuhi, maka solat gerhana tidak disyariatkan. Permukaan bulan hanya akan mengalami sedikit perubahan warna dari putih bersinar ke warna putih suram, malah pencerap mungkin keliru dengan warna bulan yang kelihatan malap, hingga disangka perubahan cahaya bulan yang berlaku hanyalah kerana wujudnya awan.

Orang ramai juga boleh menyaksikan gerhana bulan ini secara ‘live’ di Facebook Planetarium Negara yang akan bermula pada pukul 1 pagi.


(VIDEO) Dilanda Kebakaran Hutan, Australia Akhirnya Dibasahi Hujan

AUSTRALIA – Tiada apa yang mampu menggambarkan kegembiraan warga Australia apabila negara itu yang sebelum ini dilanda bencana kebakaran mulai dibasahi hujan.

Berita gembira tersebut dikongsi pengguna Twitter yang memaparkan kegembiraan beberapa anggota dan seorang pegawai perubatan apabila hujan di Australia.

Perkongsian video berdurasi 34 saat itu kini tular di media sosial dengan meraih lebih empat juta tontonan dan dikongsi lebih 24,000 pengguna.

Rata-rata warganet dari seluruh dunia mengucapkan kesyukuran dan mendoakan rakyat Australia yang menghadapi bencana itu.

“Saya bersyukur kerana akhirnya bumi Australia dituruni hujan yang sedikit sebanyak mampu membantu pihak berkuasa khususnya bomba memadam kebakaran. Saya mendoakan agar kebakaran yang berlaku di Australia dapat diatasi dengan segera,” tulis @samRam

@dayanamicheal pula menulis, “Semoga hujan yang turun di bumi Australia dapat memadamkan kebakaran yang berlaku dan saya mendoakan agar anggota bomba di sana diberikan kekuatan bagi memadamkan kebakaran.”

Dalam pada itu, menurut laporan sumber dari The Conversation, krisis kebakaran belukar yang dilaporkan bermula sejak September itu telah menyebabkan kemusnahan hutan seluas kira-kira lima juta hektar serta mengorbankan kira-kira 480 juta haiwan pelbagai spesies.

Profesor Fakulti Sains Bumi, Atmosfera dan Alam Sekitar Universiti Monash, Neville Nicholls berkata, tahun lalu merupakan tahun paling kering bagi negara kanggaru itu.

“Cuaca berangin serta suhu yang tinggi membuatkan api semakin mudah merebak bahkan gambar kebakaran yang terburuk yang berlaku di Australia boleh dilihat melalui satelit,” katanya.

Hermoso Dios eres increíble❤❤❤LLUEVE EN AUSTRALIA EN LA parte afectada por los incendios. pic.twitter.com/dJB5NSoOee


Suami Bunuh Isteri, Kemudian Bakar Rumah Hingga Anak Kecilnya Melecur

Akibat bertengkar masalah kewangan membawa tragedi apabila seorang lelaki membelasah isterinya sampai mati dipercayai menggunakan batu, pisau, cota dan gunting sebelum membakar rumah mereka di Kramat Jati, dekat sini, semalam.

Lebih menyedihkan anak pasangan itu yang berusia lima tahun kini kritikal selepas 80 peratus tubuhnya melecur akibat kebakaran itu.

Menurut laporan media Indonesia, lelaki itu dikenali sebagai Jumharyono bertengkar dengan isterinya yang turut didengari jiran kira-kira jam 1.30 pagi, ada yang menjerit menyatakan rumah terbakar.

Kompas melaporkan, jiran pasangan itu dikenali sebagai Rohayah berkata, apabila terdengar jeritan kebakaran itu dia dan beberapa jiran segera keluar dan mendapati rumah disewa Jumharyono sedang terbakar menyebabkan mereka menerjah masuk.

Menurutnya, dia menemui isteri Jumharyono dikenali sebagai Khoriah, terbaring berlumuran darah manakala lelaki itu terjun melalui tingkap dan pengsan.

“Lelaki itu mungkin cuba melarikan diri apabila kami masuk atau cuba menyelamatkan dirinya daripada kebakaran,” katanya.

Mereka kemudian menemui anak pasangan itu yang sedang terbakar dan sebaik api pada pakaiannya dipadamkan, kanak-kanak itu berlari keluar sambil menangis kesakitan.

Menurut polis, kanak-kanak itu kini kritikal kerana melecur 80 peratus di muka dan belakang badan.

Siasatan mendapati suspek dan mangsa bertengkar disebabkan masalah kewangan dan Jumharyono cuba menghapuskan bukti jenayahnya dengan membakar rumah. Anak mereka tidur di ruang tamu ketika kejadian.

“Mayat mangsa yang berada berhampiran pintu tidak terbakar, sebaliknya api menyambar anak mereka,” kata jurucakap polis.

Penduduk berjaya memadam kebakaran itu dan suspek diserahkan kepada polis. – Agensi


Benta Edible Nafi Kilang Minyak BESS Ditutup

TAWAU: Ketika produk minyak masak baru memasuki pasaran tempatan, Benta Edible Oil Sdn Bhd mula berdepan cabaran apabila dijadikan alat mainan politik pihak tertentu.

Sudah mula timbul dakwaan menyatakan kilang minyak masak pertama Sabah, BESS yang diusahakan anak syarikat Kumpulan Yayasan Sabah (KYS) itu ditutup.

Pengerusi Benta Edible Oil Sdn Bhd, Dahalan Buduk berkata, mana mungkin kilang yang semakin berkembang itu ditutup.

Katanya, dalam suasana politik yang tidak stabil ini, janganlah ada pihak menjadikan kilang yang diinspirasikan oleh Ketua Menteri, Datuk Seri Panglima Mohd Shafie Apdal ini sebagai bahan politik.

“Benta adalah anak syarikat Yayasan Sabah, bukan syarikat individu. Kepentingan yang ada dalam syarikat ini adalah untuk rakyat Sabah, tiada kepentingan individu.

“Syarikat ini kepunyaan rakyat Sabah dan pekerjanya juga adalah rakyat Sabah. Kewujudannya adalah hasil mandat dan kepercayaan yang rakyat Sabah berikan kepada kerajaan (Warisan) ,” katanya ketika mengulas dakwaan yang ditularkan dalam laman media sosial mendakwa kilang minyak masak BESS ditutup.

Beliau berkata demikian ketika ditemui Borneo Today, di Kilang Pembungkusan BESS, di sini semalam.

Menurutnya, beliau sendiri terlibat sejak mula penubuhan kilang itu. Beliau sendiri hadir dalam perbincangan bersama Ketua Menteri yang meminta Benta Wawasan mewujudkan kilang minyak masak bagi memacu industri hiliran sawit di Sabah.

Seharusnya rakyat Sabah memberi kepercayaan dan keyakinan kepada syarikat tempatan untuk terus berkembang bagi membawa jenama minyak Sabah ke pasaran luar.

“Kita sepatutnya menyokong dan mendokong sesuatu yang baik untuk maju ke hadapan dan bukannya membuat tohmahan tidak berasas sebegini,” ujarnya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ditembak mati kerana cinta gila

LAHORE: Lelaki yang sudah berkahwin mati ditembak kerana menjalin hubungan sulit dengan seorang wanita bujang yang juga sepupunya yang baru berusia 15 tahun.

Bapa dan abang remaja berkenaan menembak mati lelaki berusia 27 tahun itu di Martung, daerah Shangla, semalam, lapor portal berita Pakistan.

Pegawai kanan polis memberitahu media, bapa remaja itu mengesyaki anaknya ada hubungan sulit dengan sepupunya menyebabkan dia mengambil tindakan atas alasan untuk melindungi maruah keluarga.

Lelaki yang ditembak mati itu mempunyai empat anak manakala remaja itu belum berkahwin, kata polis.

Sehubungan itu, pihak berkuasa telah membuka fail mengikut Seksyen 302 dan 311 di bawah Kanun Keseksaan Pakistan membolehkan siasatan lanjut dilakukan.

Bapa kepada lelaki yang dibunuh berkata, anak lelaki dibunuh ketika sedang bekerja di ladang. Selepas membunuhnya, suspek terbabit membunuh remaja berkenaan.

Dia juga telah mendaftarkan aduan mengenai pembunuhan itu di balai polis Martung.

Penduduk tempatan berkata, satu mesyuarat pemimpin tempatan telah diadakan mengenai perkara itu seminggu lalu dan ahlinya telah memutuskan bahawa remaja dan lelaki itu sepatutnya berkahwin. – Reuters


Penunggang Motor Maut Motosikal Terbabas Ke Parit Elak Langgar Kerbau Melintas

PAPAR: Seorang lelaki maut akibat lemas selepas motosikal ditunggangnya terbabas dipercayai ketika mengelak kawanan kerbau yang melintas jalan di Jalan Estate Bongawn Kampung Gentua, di sini awal pagi tadi.

Dalam kejadian pukul 5.50 pagi itu mangsa Jaidi Jacob, 34, menunggang motosikal jenis Honda EX5 seorang diri dari Kampung Ambatuan menuju ke Borneo Golf, Bongawan.

Ketua Polis Daerah Papar, Deputi Superintendan Batholomew Ak Umpit berkata sebaik tiba di lokasi kejadian mangsa dipercayai mengelak kawanan kerbau yang melintas jalan lalu terbabas.

“Mangsa kemudian tercampak ke kiri dan masuk ke dalam parit manakala motosikalnya masih berada di jalan raya.

“Pemeriksaan di lokasi kejadian mendapati mangsa berada di dalam air parit dan dipercayai mati lemas,” katanya menerusi kenyataan media hari ini.

Beliau berkata, mangsa dibawa ke Unit Forensik Hospital Papar untuk tindakan lanjut dan kes itu disiasat mengikut Seksyen 41(1) Akta Pengangkutan Jalan (APJ) 1987.

Jelasnya siasatan masih diteruskan dan tiada saksi awam yang tampil untuk memberi kerjasama kepada pihak polis setakat ini. – SabahNewsToday


Selepas Bertemu Presiden China, Donald Trump Tarik Balik Sekatan Terhadap Huawei

Selepas menguatkuasakan sekatan berani mati terhadap Huawei pada 15 Mei lalu, Donald Trump dilaporkan menarik balik dan membuka semula sekatan tersebut dan membenarkan syarikat Amerika berurusniaga dengan Huawei.

Ketika sidang media G20 di Osaka, Jepun hari ini, Trump telah bertemu Presiden China, Xi Jinping untuk membincangkan isu perang perdagangan antara dua negara tersebut.

Dalam perbincangan tersebut, Trump bersetuju untuk membatalkan pelaksanaan tarif baru bernilai USD 300 bilion ke atas barangan import dari China sekurang-kurangnya buat masa ini.

Trump berkata, syarikat di AS juga dibenarkan kembali menjalankan aktiviti perdagangan dengan Huawei (kelengkapan komunikasi) selagi mana tidak melibatkan jual beli peralatan yang boleh menggugat keselamatan negara itu.

“China dan Amerika boleh menjadi rakan kongsi strategik,” katanya.

Katanya lagi, China bersetuju untuk membeli sejumlah besar barangan AS untuk mengurangkan ketidakseimbangan perdagangan antara dua negara itu.

Trump dijadualkan untuk bertemu Presiden Korea Selatan, Moon Jae In pada hari ini dan telah menyuarakan kemungkinan untuk bertemu pemimpin Korea Utara, Kim Jong Un di kawasan Zon Bebas Tentera (DMZ) di sempadan dua negara Korea tersebut.


Jambatan Baharu Bernilai RM60,000 Menjelang Aidilfitri Di Block 6, Kampung Titingan

PENDUDUK BLOK 6, KAMPUNG TITINGAN BAKAL MILIKI JAMBATAN BAHARU BERNILAI LEBIH 60-RIBU RINGGIT MENJELANG AIDILFITRI

TAWAU – Penduduk Blok 6 Kampung Titingan bakal menerima manfaat pembinaan semula jambatan sepanjang 85 meter dengan kos sebanyak 67-ribu ringgit yang dijangka siap sepenuhnya sebelum Sambutan Hari Raya Aidilfitri.

Timbalan Ketua Menteri, Datuk Christina Liew berkata, pembinaan semula jambatan itu penting bagi menggantikan jambatan asal yang usang dan kurang selamat untuk digunakan oleh penduduk yang tinggal di kawasan itu.

Beliau berkata demikian kepada pemberita selepas membuat tinjauan dan lawatan bagi pembinaan semula dan membaiki jambatan di Blok 5 dan 6 Kampung Titingan.

Sementara itu, berkenaan Jambatan di Blok 5, Datuk Christina yang juga Ahli Parlimen Tawau berkata, jurutera dari Majlis Perbandaran Tawau juga telah dipanggil untuk membuat penilaian serta mengukur jambatan berkenaan dan berharap ia juga dapat dibaiki dalam masa yang terdekat.

Pada masa yang sama, Datuk Christina turut menyantuni dua penduduk kampung di Kampung Titingan yang menghidapi strok iaitu Rahmah Talib dan Patahuddin Mentak yang masing-masing berumur 50 dan 60 tahun.

Jelasnya, lawatan itu penting bagi memberi sokongan sosial dan emosi kepada pesakit agar mereka berjuang meneruskan kehidupan selain mendapat perhatian, sokongan berterusan dan kasih sayang dari keluarga masing-masing.

Katanya, pihaknya di Parlimen Tawau komited mengesan golongan-golongan yang memerlukan bantuan agar mereka tidak rasa dipinggirkan dan mendapat sumbangan yang selayaknya.


Dr Christina Nafi Petugas Kesihatan Beli PPE Sendiri Di Sabah

KOTA KINABALU: Bekalan kelengkapan perlindungan diri (PPE) untuk kegunaan petugas barisan hadapan di Sabah mampu bertahan antara 29 hingga 97 hari.

Pengarah Kesihatan Sabah Datuk Dr Christina Rundi berkata, tiada isu kekurangan bekalan PPE itu sehingga timbul dakwaan mengatakan petugas kesihatan terpaksa membeli kelengkapan itu di Sabah, sebagaimana yang dilaporkan sebuah portal berita hari ini.

“Kementerian Kesihatan Malaysia (KKM) dan Jabatan Kesihatan Sabah sentiasa memastikan bekalan PPE mencukupi dan diedarkan sesuai dengan keperluan.

“KKM juga sudah mengeluarkan panduan mengenai penggunaan PPE yang disarankan untuk digunakan ketika menguruskan pesakit dalam disiasat (PUI) dan disahkan positif Covid-19 di fasiliti kesihatan negara pada 21 April lalu di semua hospital untuk memastikan penggunaan yang betul dan mengurangkan pembaziran,” katanya dalam kenyataannya, hari ini.

Dr Christina berkata, KKM memperuntukkan RM25 juta membeli PPE untuk kegunaan Sabah dan pihaknya sudah menggunakan RM18 juta untuk mendapatkan kelengkapan itu.

Beliau berkata, dana selebihnya pula disalurkan ke semua hospital dan pejabat kesihatan di daerah di negeri ini.

“Selain peruntukan KKM, jabatan ini juga menerima PPE dari kerajaan negeri, sumbangan syarikat, pertubuhan bukan kerajaan dan individu. Akan ada mobilisasi PPE dari fasiliti (kesihatan negara) untuk petugas barisan hadapan lain,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Indonesia Henti Usaha Selamatkan KRI Nanggala 402

JAKARTA: Indonesia menghentikan usahanya untuk menyelamatkan kapal selam tentera yang tenggelam di perairan Bali dan mengorbankan semua 53 anak kapal, kata tentera laut hari ini.

KRI Nanggala 402 hilang pada April lalu ketika dijadualkan untuk mengambil bahagian dalam sesi latihan torpedo secara langsung.

Sebuah kenderaan selam penyelamat kemudian menemukan kapal selam buatan Jerman itu terdampar di dasar laut di kedalaman lebih 800 meter, pecah kepada beberapa bahagian dan mengesahkan tiada harapan untuk menemukan anak kapal yang terselamat.

Kapal penyelamat China dihantar untuk membantu usaha mengangkat kapal selam itu.

Bagaimanapun, tentera Indonesia hari ini berkata, mereka akan menamatkan operasi itu selepas satu pertemuan dengan tentera laut China.

Dalam satu kenyataan ringkas, tentera laut Indonesia berkata, usaha menyelamat itu ‘bukan tugas yang mudah’ dan ‘sangat berisiko’ tanpa memperincikannya.

Katanya, usaha itu sudah dilakukan selama sebulan bagi menyelamatkan ‘peralatan penting’ dari kapal yang pecah itu, namun keputusan untuk menghentikan operasi bermakna tiada peluang untuk menemukan mayat mangsa.

“Keluarga kami berharap mereka dapat membawanya naik,” kata bapa kepada seorang anak kapal, Sudarmaji kepada AFP hari ini sebelum pengumuman itu.

“Tidak kisah jika ia mengambil sedikit masa atau kita perlu meminta lebih banyak bantuan dari negara lain,” katanya.

Sebelum itu, tentera memaklumkan, magnet berkuasa tinggi dan belon udara adalah antara pilihan untuk membawa naik kapal selam itu.

Tidak pasti bila atau jika laporan mengenai punca kemalangan itu akan didedahkan kepada umum. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Empat pemandu mabuk ditahan dalam Ops Mabuk

KOTA KINABALU: Seramai empat pemandu mabuk ditahan dalam Ops Mabuk yang dijalankan oleh Bahagian Siasatan dan Penguatkuasaa Trafik Daerah (BSPTD) di sini.

Ketua Polis Daerah Kota Kinabalu Asisten Komisioner Habibi Majinji berkata, kesemua tangkapan adalah warga tempatan berumur dalam lingkungan 32 hingga 57 tahun.

Katanya, keempat-empat pemandu terbabit didapati melebihi paras alkohol dalam darah semasa menjalani pemeriksaan.

Menurutnya, siasatan boleh dijalankan mengikut Seksyen 45A (1) Akta Pengangkutan Jalan (APJ) 1987 yang memperuntukkan hukuman denda tidak kurang RM1,000 dan tidak lebih RM6,000 atau penjara tidak lebih 12 bulan jika disabitkan kesalahan.

Beliau berkata, seramai 51 individu dan 41 kenderaan diperiksa sepanjang operasi yang dijalankan dalam satu sekatan jalan di sini bermula jam 1 hingga 5 pagi Ahad.

“Sebanyak lapan keping saman pelbagai kesalahan dikeluarkan dalam operasi ini termasuk tiga saman tiada lesen memandu.

“Penguatkuasaan akan dijalankan secara berterusan bagi memastikan pemandu-pemandu mematuhi peraturan dan undang-undang lalu-lintas,” katanya dalam kenyataan di sini hari ini.

Habibi berkata, operasi berkenaan turut membantu menangani kes individu memandu di bawah pengaruh alkohol. – Utusan Borneo


Musa Aman hadapi 16 tuduhan ubah wang haram

KUALA LUMPUR: Bekas Ketua Menteri Sabah, Tan Sri Musa Aman sekali lagi didakwa di Mahkamah Sesyen di sini hari ini atas 16 pertuduhan tambahan membabitkan diri dalam aktiviti pengubahan wang haram bernilai lebih AS$37.8 juta.

Musa, 68, yang sebelum ini didakwa atas 35 tuduhan rasuah serta hadir di mahkamah memakai kot biru gelap dan bersongkok serta bertongkat, bagaimanapun mengaku tidak bersalah atas semua pertuduhan yang dibacakan di hadapan Hakim Rozina Ayob.

Mengikut pertuduhan pertama, beliau didakwa membabitkan diri secara tidak langsung dalam transaksi pengubahan wang haram dengan mengarah Richard Christopher Barnes, 67, untuk membuka satu akaun di UBS AG atas nama lelaki itu bagi tujuan menerima hasil aktiviti haram.

Tertuduh juga berdepan tuduhan alternatif, iaitu menyembunyikan pemilikan dari hasil aktiviti haram berkenaan.

Bagi pertuduhan kedua hingga sembilan dan 11 hingga 15, Musa didakwa secara tidak langsung membabitkan diri dalam pengubahan wang haram, iaitu menerima AS$37,845,491.60 daripada beberapa individu melalui akaun atas nama Barnes di mana jumlah itu adalah dari hasil aktiviti haram tertuduh.

Bagi pertuduhan ke-10 pula, beliau didakwa menerima SG$2.5 juta atas sebab yang sama.

Individu dan syarikat terbabit ialah Chia Tien Foh, Young Generation Corp, Lo Man Heng, Mazlan Zakaria, Axon Group Ltd, Well Capital Finance Limited, Innovative Information Ltd dan Portland Trading Pte Ltd.

Bagi pertuduhan ke-16, Musa didakwa cuba untuk membabitkan diri dalam pengubahan wang haram dengan mengarahkan Barnes memindahkan semua aset dan kemasukan wang yang akan datang dari akaun lelaki itu ke akaun miliknya di Bank UBS AG Zurich di mana semua aset dan kemasukan wang akan datang itu adalah hasil aktiviti haram.

Semua kesalahan didakwa dilakukan di UBS AG Singapura dan Central Hong Kong Special Administrative Region of the Republic of China, antara 21 Jun 2006 hingga 14 Jun 2008.

Musa didakwa mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang memperuntukkan hukuman denda maksimum RM5 juta atau penjara tidak melebihi lima tahun atau kedua-duanya, jika sabit kesalahan.

Jaminan ke atas bekas Ketua Menteri Sabah itu yang kini berdepan 51 pertuduhan keseluruhan, dikekalkan seperti jaminan sebelum ini, iaitu RM2 juta dengan penjamin yang sama.

Pendakwaan dijalankan Timbalan Pendakwa Raya, Datuk Raja Rozela Raja Toran, manakala Musa diwakili peguam, Francis Ng dan Amer Hamzah Arshad. – Berita Harian


Projek Pembinaan Empangan Papar Dipindah Berhampiran Kampung Menderingin

PAPAR, 26 Jun – Projek pembinaan empangan Papar akan dimulakan sebaik sahaja pelan baharu siap secepat mungkin, kata Menteri Pembangunan Infrastruktur Sabah Datuk Peter Anthony.

Beliau berkata reka bentuk atau pelan baharu empangan berkenaan dibuat setelah kerajaan negeri memutuskan untuk membina empangan itu di sungai Papar iaitu bersebelahan dengan Kampung Menderingin.

“Sebelum ini (semasa kerajaan Barisan Nasional), empangan berkenaan yang dikenali sebagai empangan Kaiduan sepatutnya dilaksanakan di kawasan persempadanan daerah Penampang dan Papar, namun kerajaan kini memutuskan untuk memindahkan lokasi dan akan dibuat sepenuhnya di kawasan Papar.

“Oleh itu, kita membuat semula pelan baharu empangan berkenaan, ia juga diubah suai agar bertindak sebagai dua dalam satu iaitu turut berupaya menjana tenaga elektrik,” katanya kepada pemberita selepas melawat lokasi pembinaan empangan berkenaan dekat sini semalam.

Peter berkata empangan itu bakal menjana 100 kilovolt-amphere (KVA) kuasa elektrik yang boleh menampung keperluan dari Papar sehingga ke Kota Kinabalu.

“Mengikut kajian, dianggarkan empangan ini berupaya menampung 1,000 juta liter sehari (MLD) dan ia sekali gus dapat menyelesaikan masalah air di kawasan Papar, Kota Kinabalu dan seluruh kawasan berhampiran,” tambahnya.

Peter berkata projek berkenaan dianggarkan memakan belanja kira-kira RM3 bilion dan kerajaan negeri akan membuat pinjaman berbentuk ‘soft loan’ daripada kerajaan persekutuan untuk membiayai projek berkenaan.

Beliau berkata jalan raya menuju ke kawasan pembinaan empangan itu yang kini sangat teruk akan dinaik taraf untuk memudahkan kerja-kerja pembinaan projek berkenaan dan penduduk yang terlibat dengan pembinaan empangan ini akan mendapat bantuan sepatutnya seperti pemindahan di penempatan baharu dan bayaran insentif.

Sementara itu, Peter berkata sebuah jambatan yang menggunakan kaedah ‘bailey bridge’ akan dibina di sungai Kaiduan.

“Kini jambatan ‘Low Level crossing’ yang menghubungkan kampung berkenaan dengan jalan utama telah rosak dan tidak dapat dilalui. Jambatan itu adalah satu-satunya laluan utama ke kampung berkenaan dan beberapa lagi kampung berhampiran.

“Terdapat sebuah sekolah rendah di kampung berkenaan dan jambatan ini sangat penting…oleh itu jambatan baharu akan dibina secepat mungkin selepas pembinaan tembok sungai berkenaan siap,” tambahnya.


‘Tolonglah Ambil Iktibar PRN Sabah, Jangan Ulangi Lagi’

KUALA LUMPUR: Rakyat Malaysia perlu bersatu dan bersama dalam memerangi wabak koronavirus (Covid-19) bukan bertelagah antara satu sama lain, kata Ketua Pengarah Kesihatan, Tan Sri Dr Noor Hisham Abdullah.

Menerusi posting di laman Facebook beliau hari ini, Dr Noor Hisham turut menasihatkan orang ramai agar mengambil iktibar daripada Pilihan Raya Negeri Sabah.

“Petugas barisan hadapan bertahan berada di lapangan selama 24/7 dalam tempoh 10 bulan sebelum ini. Keletihan dari segi mental dan fizikal. Ada yang hampir menyerah. Tolonglah ambil iktibar daripada PRN Sabah dan jangan ulangi lagi,” katanya.

Sementara itu, dalam satu lagi posting, Dr Noor Hisham meminta rakyat Malaysia bersama dan berusaha sedaya upaya untuk sekali lagi melandaikan lengkung penularan Covid-19 di negara ini.

“Ia adalah cabaran untuk melindungi dan mencapai keseimbangan antara kesihatan dan ekonomi dalam memerangi Covid-19. Hilang keseimbangan bermakna kehilangan nyawa dan mata pencarian. Bersama-sama kita mengubah sesuatu yang mustahil kepada kejayaan melandaikan lengkung sekali lagi,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kompaun Sehingga RM350 Menanti Perokok Bermula Rabu Ini

KUALA LUMPUR: Penguatkuasaan penuh kawasan larangan merokok dengan memperuntukkan kompaun RM250, termasuk di semua tempat makan akan dilaksanakan bermula 1 Januari ini.

Individu yang melakukan kesalahan pertama boleh dikurangkan kompaun kepada RM150 jika pembayaran dijelaskan di mana-mana Pejabat Kesihatan Daerah dalam tempoh satu bulan daripada tarikh izin kompaun diterima.

Perokok yang berdegil dan masih melakukan kesalahan pula tidak akan diberikan pengurangan kompaun, sebaliknya perlu menjelaskan bayaran penuh RM250, manakala kompaun RM350 menanti mereka yang mengulangi kesalahan kali ketiga serta seterusnya.

Menegaskan perkara itu, Ketua Pengarah Kesihatan, Datuk Dr Noor Hisham Abdullah, berkata semua pemilik premis harus memastikan tempat makan mereka bebas daripada sebarang bentuk amalan merokok dengan tidak menyediakan kemudahan berkaitan seperti bekas abu dan perkhidmatan menjual shisha.

Pemilik premis turut dikehendaki memastikan tanda larangan merokok adalah mencukupi dan jelas dipamerkan di bahagian yang mudah dilihat di tempat makan, selaras Peraturan 12 Peraturan-Peraturan Kawalan Hasil Tembakau (PPKHT) 2004.

“Bagi tujuan penguatkuasaan penuh bermula 1 Januari ini, empunya premis boleh dikenakan kompaun sebanyak RM250 bagi kesalahan pertama dan kedua, manakala bagi kesalahan kali ketiga serta seterusnya, kompaun lebih tinggi iaitu RM350 akan diberikan.

“Kerjasama semua pihak, terutama Kementerian Perumahan dan Kerajaan Tempatan adalah amat diperlukan supaya pelaksanaan penguatkuasaan penuh PPKHT 2004 bermula 1 Januari ini berjalan lancar demi kesihatan serta kesejahteraan rakyat Malaysia.

“Bagi golongan yang berhasrat untuk berhenti merokok, mereka dialu-alukan untuk mendapatkan nasihat di semua perkhidmatan berhenti merokok mQuit yang disediakan di semua klinik kesihatan dan hospital kerajaan di seluruh negara.

“Mereka juga boleh tampil di mana-mana kemudahan perkhidmatan berhenti merokok mQuit swasta yang diberikan akreditasi, selain mendapatkan maklumat dan berdaftar melalui laman sesawang http://jomquit.moh.gov.my atau menghubungi talian 03-8883 4400 untuk maklumat lanjut.

“Semoga langkah-langkah yang diambil dapat membantu melahirkan generasi lebih sihat dan bebas daripada sebarang bentuk amalan merokok,” katanya.


3 Lelaki Tempatan Ditahan Selepas Jual Minyak Diesel Milik Majikan

TAWAU: Tindakan tiga lelaki tempatan menjual diesel milik majikannya tanpa kebenaran sejak tiga bulan lalu membawa padah apabila mereka ditahan polis, di Sungai Umas-Umas, dekat sini awal bulan ini.

Ketua Polis Daerah Tawau, Asisten Komisioner Peter Umbuas berkata, suspek berusia 36 hingga 42 tahun itu ditahan pada 7 Oktober lalu di tiga lokasi berasingan.

“Dua daripada mereka bekerja sebagai pemandu lori manakala seorang lagi adalah kelindan.

“Berdasarkan laporan yang dibuat, pengadu mendakwa dia sepatutnya menerima 24,000 liter minyak diesel daripada dua buah lori yang dipandu suspek pada 5  Oktober lalu.

“Bagaimanapun, mangsa mendapati pihaknya hanya menerima 21,668 liter iaitu berkurangan sebanyak 2,332 liter dianggarkan bernilai lebih RM5,000,” katanya dalam sidang akhbar di sini hari ini.

Tambah Peter, mangsa yang berasa ditipu bertindak membuat satu laporan polis selepas percaya suspek mengaut keuntungan atas angin dengan menjual diesel tanpa kebenaran majikan.

“Bertindak atas laporan tersebut, polis menahan tiga suspek berkenaan, sebelum menahan lapan lagi individu lain termasuk dua warga Indonesia yang didakwa bertindak sebagai pembeli diesel berkenaan.

“Suspek turut menjadikan dua buah rumah di Kampung Jawa dan Jalan Timur, di sini sebagai tempat urusan jual beli diesel mereka,” katanya.

Beliau berkata, hasil siasatan, suspek didakwa bertindak menjual diesel dengan harga RM1.50 seliter, jauh lebih murah berbanding harga syiling yang ditetapkan iaitu RM2.18 seliter.

“Sehubungan itu, suspek kini disiasat mengikut Seksyen 407 Kanun Keseksaan yang memperuntukkan hukuman penjara maksimum 10 tahun, sebatan dan denda, jika sabit kesalahan kerana melakukan pecah amanah,” katanya.


Dibuang Sekolah Kerana Gemuk

BEIJING: Seorang budak lelaki berusia 15 tahun didakwa dibuang sekolah kerana terlalu gemuk.

Mail Online melaporkan, Xiaoxiong yang berasal dari wilayah Hunan memiliki berat badan mencecah 150 kilogram iaitu hampir tiga kali ganda purata berat badan kanak-kanak seusianya.

Keluarganya mendakwa, Xiaoxiong mendaftar di sebuah sekolah berasrama di Changsha tetapi dipaksa berhenti dengan alasan keadaan fizikalnya.

Bapa saudara Xiaoxiong berkata, pihak sekolah mengadu remaja itu sering tertidur dan berdengkur dengan kuat ketika di dalam kelas.

Pihak pengurusan sekolah juga mendakwa Xiaoxiong mengalami masalah dengan pernafasannya.

Keluarga Xiaoxiong diminta membawa pelajar itu ke hospital untuk pemeriksaan kesihatan tetapi doktor mengesahkan dia sihat untuk meneruskan persekolahan.

Bagaimanapun, pihak sekolah tetap dengan keputusan tidak menerima Xiaoxiong dengan alasan kesihatan.-Agensi


Proton X50 Ditawarkan Bermula Dari RM79,200

KUALA LUMPUR: Proton Holdings Berhad secara rasmi melancarkan model kedua kenderaan utiliti sukan (SUV) syarikat itu melalui pengenalan model X50 hari ini yang ditawarkan pada harga bermula dari RM79,200.

Ketua Pegawai Eksekutif Proton Edar, Roslan Abdullah berkata, sejak tempahan dibuka pada 16 September lalu sebanyak 20,000 unit sudah ditempah.

“Sambutan daripada rakyat Malaysia sangat menggalakkan. Ini adalah sesuatu yang belum pernah berlaku terutama sekali dalam tahun yang dipengaruhi faktor luaran,” katanya.

Model yang dipasang di kilang pemasangan Proton di Tanjung Malim, Perak itu dibina di atas platform platform BMA (B-Segment Modular Architecture) yang turut digunakan oleh produk Geely dan Volvo.

SUV dalam segmen-B ini juga menampilkan pelbagai ciri termaju di dalam segmennya yang ditawarkan melalui empat varian dengan dua pilihan enjin.

Tiga varian iaitu 1.5T Standard, 1.5T Executive dan 1.5T Premium dilengkapi enjin 1.5 liter pengecas turbo dan yang tertinggi dengan 1.5TGDi Flagship turbo.

Ia juga dipadankan dengan kotak gear transmisi dwi-klac 7 kelajuan (DCT), lampu hadapan LED dan kamera undur sebagai ciri standard.

Rim aloi 18 inci, kerusi balutan kulit dan dwi tona luaran serta Sistem infotainmen bersaiz 10.25 inci dengan Sistem Maklumat Kokpit Bersepadu (GKUI) juga ditawarkan pada varian tertinggi.

Ia turut dilengkapi Sistem Bantu Pemandu Termaju (ADAS) tahap 2.0 juga yang pertama dalam segmennya dengan ciri Bantu Parkir Auto (APA), Kawalan Pelayaran Pintar (ICC) melalui Kawalan Pelayaran Adiptif dengan ciri Stop & Go serta Amaran Pelepasan Lorong dan Bantu Kekal Lorong, Sistem Maklumat Titik Buta dan enam beg keselamatan SRS.

Proton X50 juga menerima tahap keselamatan lima bintang melalui Program Penilaian Kereta Baharu Asian (Asean NCAP) dan penarafan kenderaan cekap tenaga (EEV).

Untuk pasaran Malaysia, ia dijual pada harga bermula dari RM79,200 (1.5T Standard), RM84,800 (1.5T Executive), RM93,200 (1.5T Premium) dan RM103,300 (1.5 TGDi Flagship).

Ia turut didatangkan dengan jaminan pengeluar lima tahun tanpa had perbatuan, pakej data 1GB sebulan untuk lima tahun, lima kali servis dengan kos buruh percuma (untuk 30,000 unit tempahan pertama sehingga 31 Disember 2020) dan kadar faedah daripada 2.22 peratus setahun. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PDRM Tawar 50% Diskaun Saman Trafik Bermula Hari Ini

KUALA LUMPUR, 25 Mac : Rakyat Malaysia yang mempunyai saman kompaun trafik Polis Diraja Malaysia (PDRM) boleh menikmati tawaran diskaun sehingga 50 peratus bermula hari ini hingga 11 April menerusi portal dan aplikasi “MyBayarSaman”.

Ketua Polis Negara Tan Sri Abdul Hamid Bador berkata tawaran itu diberikan kepada mereka menerusi pendaftaran portal dan aplikasi mudah alih “MyBayar Saman” bagi memberi kemudahan melunaskan kompaun saman trafik secara dalam talian.

Beliau berkata tawaran diskaun itu bagaimanapun tidak terpakai untuk kesalahan utama trafik antaranya melanggar lampu isyarat merah; memandu melebihi had laju ditetapkan; memotong garisan berkembar; menggunakan telefon semasa memandu dan memandu di lorong kecemasan.

“Menerusi aplikasi ini orang awam dapat melakukan pembayaran secara dalam talian tanpa perlu beratur bersesak di kaunter-kaunter bayaran sedia ada sebelum ini,” katanya.

Beliau berkata dalam demikian pada sidang media selepas melancarkan sistem bayaran saman secara dalam talian (MyBayar Saman) Jabatan Siasatan dan Penguatkuasaan Trafik di Bukit Aman, di sini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kami Masih Ada Majoriti Untuk Tadbir Sabah, Kata Timbalan KM

KOTA KINABALU: Timbalan Ketua Menteri Sabah, Christina Liew bertegas kerajaan negeri pimpinan Warisan masih memiliki sokongan majoriti Adun negeri itu, selepas bekas ketua menteri, Musa Aman mendakwa beliau mempunyai majoriti mudah untuk membentuk kerajaan negeri baru.

“Shafie Apdal masih menjadi ketua menteri…beliau mempunyai semua sokongan kami,” kata Liew yang juga ketua PKR Sabah selepas menghadiri pertemuan di kediaman rasmi Shafie malam tadi.

Terdahulu, Musa dilaporkan berkata, beliau mempunyai sokongan mencukupi untuk membentuk kerajaan negeri baru.

Katanya, beliau akan menemui gabenor Sabah tidak lama lagi untuk menyerahkan akuan berkanun ditandatangani Adun pelbagai parti yang menyokongnya dan bersetuju menyertai gabungan baru pimpinannya.

Sementara itu, Liew tidak menjangkakan Naib Ketuanya yang juga Adun Inanam, Kenny Chua akan berpaling tadah.

“Saya betul-betul terkejut. Beliau patut melakukan perkara terhormat dan meletak jawatan dalam parti.”

Chua yang juga pembantu menteri kewangan Sabah, antara Adun yang menghadiri sidang media di rumah Musa pada Rabu.

Dipercayai 10 hingga 12 Adun sudah berpaling tadah untuk menyokong Musa.

Sementara itu, sumber mendakwa Shafie sudah menemui Gabenor Sabah, Juhar Mahiruddin awal malam tadi.

Tidak jelas sebab kunjungan itu, tetapi ia dipercayai untuk membubarkan Dewan Undangan Negeri.

Wartawan berkumpul di luar kediaman rasmi Shafie di Likas di sini sejak 9.30 malam dengan harapan untuk mendapatkan komen presiden Warisan itu.

Beliau pulang pada 10.30 malam tadi ditemani Liew, Naib Presiden Warisan, Jaujan Sambakong yang juga timbalan ketua menteri Sabah dan Peguam Besar Sabah, Brenndon Keith Soh, tetapi terus memasuki rumah di mana Adun menyokong Warisan turut hadir.

Shafie kemudiannya keluar dari rumah sebentar untuk menemui penyokongnya.

Ditanya jika beliau sudah menemui gabenor Sabah, katanya: “Saya akan bercakap (kepada anda) esok.”

Beliau dijadual mengadakan sidang media pada 10 pagi Khamis.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bapa tidak pulang lepas pandu Grab

“BAPA saya tidak pernah matikan telefon bimbit dan dia akan maklum jika tidak pulang ke rumah,” kata Norshalizza Ahmad, 24, anak kepada pemandu Grab yang tidak dapat dikesan selepas keluar rumah pagi semalam.

Ahmad @ Nor Ahmad Nasib, 54, disedari hilang oleh ahli keluarganya selepas tidak pulang lebih 24 jam ke rumah mereka di Taman Pengalat, Papar.

Norshalizza berkata, dia dimaklumkan oleh adiknya bahawa bapa mereka tidak pulang sejak semalam sebaik keluar bekerja sebagai pemandu Grab di Kota Kinabalu pada 5 pagi.

“Kami cuba hubungi telefon bimbitnya, namun ia dimatikan. Hasil pemeriksaan daripada pihak Grab, kali terakhir dia mendapat permintaan penumpang pada 2.38 petang semalam di kawasan Kampung Nosoob Hungab, Penampang, manakala kali terakhir dia menurunkan penumpang di Lido, Kepayan,” katanya ketika dihubungi, hari ini.

Sehubungan itu, Norshalizza berkata, mereka memuat naik kehilangan bapanya di Facebook dan melalui aplikasi WhatsApp.

Katanya, dia sudah menghubungi rakan serta ahli keluarga, namun sehingga kini tiada berita mengenai bapanya.

Difahamkan, laporan polis dibuat di Ibu Pejabat Polis Daerah (IPD) Papar.

“Bapa saya seorang yang sihat, jadi saya harap tiada kejadian tidak diingini berlaku terhadapnya.

“Orang ramai yang menemuinya diharap dapat berhubung dengan saya di talian 011-25279967,” katanya. – Harian Metro


‘Cuma Coklat & Gula-Gula Murah Di Labuan’ – Bung

KUALA LUMPUR: Kerajaan Persekutuan diminta memulangkan Labuan kepada Sabah jika tidak berminat untuk membangunkan ekonomi di wilayah itu.

Desakan itu dibuat Ahli Parlimen Kinabatangan, Datuk Seri Bung Moktar Radin yang mendakwa Labuan tidak lagi menjadi lokasi tarikan orang ramai susulan kerencatan aktiviti ekonomi.

Beliau menyifatkan pembangunan Labuan ketika ini seolah-olah ‘diserang garuda’ apabila hanya ‘coklat dan gula-gula’ saja yang dijual pada harga murah di wilayah bebas cukai itu.

Rentetan keadaan itu, katanya, rakyat Labuan dikatakan menderita kerana tiada aktiviti ekonomi boleh dipertingkatkan bagi menjana pendapatan harian mereka.

“Tolonglah bangunkan dan kembalikan status Labuan sebagai bebas cukai. Kalau tidak dilaksanakan apa-apa oleh kerajaan Persekutuan, maka kembalikanlah Labuan kepada Sabah.

“Biar kami (Sabah) bangunkan jika kerajaan Persekutuan melalui Kementerian Wilayah Persekutuan tidak lagi boleh melihat Labuan sebagai wilayah perlu dibangunkan kerana ekonominya ketika ini bukan lagi suatu tarikan.

“Dulu, ramai rakyat Sabah ke Labuan kerana barang dijual dengan murah, tetapi kini hanyalah coklat dan gula-gula, yang lain semuanya mahal,” katanya ketika membahaskan RMK-12 di Dewan Rakyat, hari ini.

Dalam pada itu, Bung Moktar turut meminta kerajaan Persekutuan memberi autonomi kepada Sabah untuk menguruskan dana pembangunan dan ekonomi bagi memastikan negeri itu terkeluar daripada garisan kemiskinan.

Selain itu, katanya, kerajaan Persekutuan perlu mengubah pendekatan dalam pelaksanaan pembangunan ekonomi berpandukan negeri dan wilayah.

“Kita sama-sama kerajaan, selama 58 tahun Sabah masih miskin, kenapa? Kerajaan Persekutuan harus reda untuk memastikan wilayah Sabah pun membangun seperti di Semenanjung.

“Kerajaan bertukar ganti tetapi Sabah masih mundur dan terus miskin, maka kami minta beri autonomi untuk mengurus ekonomi dan pembangunan Sabah sendiri,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Kekal Negeri Paling Banyak Masjid Di Malaysia

PUTRAJAYA: Sabah terus unggul apabila bukan sahaja negeri yang paling banyak masjid di negara ini, malah merekodkan bilangan masjid baharu tertinggi dibuka sepanjang tahun lepas.

Perangkaan terkini Jabatan Kemajuan Islam Malaysia (Jakim) disiarkan menerusi laman sesawang rasmi agensi itu awal bulan ini menunjukkan lima masjid baharu kini beroperasi di Sabah menjadikan jumlah keseluruhan 1,077 masjid sepanjang tahun lalu berbanding 1,072 buah (2020) dan hanya 1,045 (2019).

Bilangan tersebut menurut Jakim, membabitkan sebuah masjid yang bertaraf negeri di Kota Kinabalu, 10 buah masjid kerajaan, 21 buah masjid daerah dan baki 1,045 buah masjid kariah.

Penduduk Sabah berjumlah lebih 3.3 juta orang dengan majoriti besar 2.2 juta Muslimnya terdiri daripada kalangan etnik Bajau diikuti Melayu, Kadazan Dusun, Murut dan Bumiputera lain.

Pertambahan masjid di negeri tersebut dipercayai ekoran permintaan tinggi dalam kalangan umat Islam untuk ibadah solat fardu berjemaah selain aktiviti dakwah kepada komuniti tempatan.

Secara statistik, sebanyak 17 buah masjid baharu dibina di seluruh Malaysia sepanjang tahun lepas dengan Kedah muncul kedua tertinggi iaitu empa diikuti Perak pula tiga selain Perlis dan Kuala Lumpur masing-masing menambah dua masjid baharu serta Melaka (1).

Berdasarkan perangkaan itu, Malaysia ketika ini mempunyai 6,514 buah masjid yang meliputi 19 masjid bertaraf negeri, 76 masjid kerajaan, 168 berstatus daerah dan 6,251 masjid kariah.

Johor kekal sebagai negeri kedua terbanyak masjid iaitu 822 buah disusuli Perak (652), Pahang (630), Kelantan (584), Kedah (581), Terengganu (484), Selangor (421) dan Sarawak (369). Putrajaya pula masih sedikit masjid iaitu tiga buah diikuti Labuan (15), Kuala Lumpur (69), Perlis (101), Melaka (195), Pulau Pinang (213) dan Negeri Sembilan (298).

Utusan Online minggu lalu melaporkan bilangan surau merosot teruk di Negeri Sembilan, Kedah, Perak dan Terengganu, namun jumlahnya secara keseluruhan bertambah seluruh negara sekali gus menunjukkan terdapat 18,261 buah surau di Malaysia untuk awal tahun ini dengan Selangor kekal sebagai terbanyak premis ibadah tersebut iaitu berjumlah 2,170 buah.

Ini diikuti Kedah sebanyak 2,082 buah, Johor (2,042), Perak (1,970), Terengganu (1,848), Pahang (1,747), Sabah (1,176), Kelantan (1,077), Negeri Sembilan (1,073) dan Sarawak (832). Paling sedikit surau pula ialah Wilayah Persekutuan Labuan dengan hanya 43 buah, disusuli Putrajaya (111), Perlis (205), Kuala Lumpur (518), Pulau Pinang (554) dan Melaka (813). – Utusan


PKPD Di Lima Lokaliti Di Sabah Tamat Hari Ini

KUALA LUMPUR: Kerajaan hari ini bersetuju untuk menamatkan Perintah Kawalan Pergerakan Diperketatkan (PKPD) di lima lokaliti di Sabah, esok.

Lima lokaliti berkenaan adalah satu lokaliti di Tawau iaitu Taman Villa Mas, tiga lokaliti di Sandakan iaitu Pasar Sim-Sim, Perumahan Sim-Sim dan Kampung Sungai Obar Batu Tujuh dan Kampung Melangkap Tomis, Kota Belud, Sabah.

Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat Kementerian Kesihatan (KKM).

“KKM mengesahkan baki kes aktif di kesemua lokaliti tersebut menunjukkan tren penurunan dan baki kes positif telah menerima rawatan serta kontak rapat telah diasingkan,” ujarnya dalam kenyataan hari semalam.


VIDEO – Penjenayah parah selepas jatuh tingkat dua ketika pecah masuk bangunan Wisma Sandakan

SEORANG pencuri bukan sahaja gagal memecah masuk bangunan Wisma Sandakan, malah kini terlantar kritikal di hospital akibat parah selepas terjatuh dari tingkat dua bangunan berkenaan, pagi hari ini.

Dalam kejadian 10.30 pagi itu, suspek lelaki berusia 24 tahun yang parah pada kepala, leher dan pinggang menerima rawatan di Hospital Duchess of Kent (HDOK), Sandakan.

Ketua Polis Daerah Sandakan, Asisten Komisioner Mohd Azhar Hamin berkata, kejadian itu disaksikan oleh orang awam dari Masjid Jamek yang terletak bersebelahan dengan bangunan Wisma Sandakan.

“Ketika kejadian, suspek bersama seorang lagi rakannya dipercayai berada di parkir di tingkat dua dan cuba naik memanjat naik ke tingkat lima bangunan berkenaan.

“Tetapi, suspek tergelincir lalu terjatuh dan rakannya pula melarikan diri,” katanya ketika dihubungi, hari ini.

Mohd Azhar berkata, akibat kejadian itu, suspek kemudian dihantar ke HDOK untuk mendapatkan rawatan.

“Siasatan mendapati, suspek mempunyai lima rekod kesalahan lampau dan kini polis sedang mengesan rakan suspek yang masih bebas.

“Kes disiasat mengikut Seksyen 457 dan 511 Kanun Keseksaan,” katanya. – Harian Metro


MP Penampang Arah Pekan Donggongon Segera Dibaik Pulih

KOTA KINABALU: Pekan Donggongon yang menjadi tumpuan masyarakat sekitar Penampang dan Putatan untuk pelbagai barang keperluan kini mendapat jolokan sebagai kawasan yang terlalu kotor dan tidak teratur disebabkan keadaan fizikal kawasan tersebut.

Berikutan itu, Ahli Parlimen Penampang, Datuk Darell Leiking telah mengeluarkan arahan kepada Majlis Daerah Penampang untuk segera membaik pulih pelbagai kerosakkan di pekan berkenaan yang terkenal dengan Pasar Tamu Donggongon.

Setiausaha Politik beliau, Pritchard Gumbaris dalam satu kenyataan berkata, arahan telah dikeluarkan justeru pihak berkuasa tempatan perlu mempercepatkannya dan mengurangkan kerenah birokrasi demi memastikan Pekan Donggongon kembali bersih untuk keselesaan pengguna.

“Donggongon memerlukan pemulihan besar-besaran daripada lantai konkrit dan jubin yang pecah, sistem parkir yang sesuai, baik pulih bangunan serta mesra orang kurang upaya.

“Pekan itu sepatutnya mampu menarik kehadiran pengunjung kerana keindahannya bukan seperti sekarang apabila mendapat jolokan pekan kotor dan berserabut,” katanya dalam satu kenyataan hari ini.

Terdahulu hari ini, Pegawai Eksukutif Majlis Daerah Penampang, Tang Yang Ming bersama beberapa pegawai PBT itu telah melakukan walkabout di sekitar pekan berkenaan bagi meninjau pelbagai kerosakkan yang berlaku.

Sebelum ini, banyak aduan daripada orang ramai telah dikemukakan sama ada melalui laman sosial atau terus ke pejabat kerana kesal dengan keadaan fizikal Pekan Donggongon yang semakin kotor.

Hasil tinjauan mendapati laluan pejalan kaki di situ pecah dan tidak rata disebabkan akar pokok yang menjalar sehingga boleh membahayakan pengguna.

Tidak cukup dengan itu, didapati kawasan perparitan turut tersumbat menyebabkan air longkang bertakung dan melimpah ke jalan raya sehingga menimbulkan bau busuk yang mengganggu keselesaan sesiapa sahaja.

“Keadaan kawasan saliran sangat teruk sehingga penduduk yang tinggal di bangunan kedai terpaksa memotong paip yang bersambung dengan longkang agar aliran air lebih berkesan walaupun melimpah ke jalan raya, namun majlis daerah perlu melihat keseluruhan sistem perparitan dan saliran di situ.

“Kami telah melakukan beberapa mesyuarat berbincang perkara ini, malah melalui Whatsapp banyak pihak memberikan cadangan tetapi proses kelulusan terlalu perlahan,” katanya. – BorneoToday


PPM Semporna Tahan 2 Lelaki Pelauh, Cuba Seludup Petrol Ke Filipina

SEMPORNA; 11 APRIL 2019 (Khamis) – Usaha dua lelaki Palauh menyeludup keluar 88 jerikin minyak petrol bernilai 45-ribu 640-ringgit gagal selepas diberkas oleh Pasukan Polis Marin Semporna dan VAT 69 di kawasan laut Pulau Kulapuan, tengah malam tadi.

Komander PPM Wilayah 4 Sabah, ACP Mohamad Pajeri Ali dalam kenyataan berkata, Seorang juragan dan anak kapal masing-masing berumur 45 dan 26 tahun itu ditahan selepas bot yang dijuragani dalam keadaan mencurigakan kira-kira pukul 12.06 tengah malam.

Katanya, pemeriksaan ke atas bot tersebut telah menemukan sebanyak 88 jerikin 25 liter dan berisi minyak petrol yang tidak memiliki dokumen pengesahan daripada Kementerian Perdagangan Dalam Negeri Dan Hal Ehwal Pengguna (KPDNHEP).

Dalam pada itu, ACP Mohamad Pajeri berkata minyak petrol tersebut disyaki untuk diseludup ke Filipina memandangkan suspek menjalankan kegiatan terbabit pada waktu malam bagi mengelak dikesan oleh pihak pasukan keselamatan.

Tangkapan dan rampasan kemudian dibawa ke pangkalan Markas Operasi PPM Semporna untuk tindakan dibawah Seksyen 20 Akta Kawalan Bekalan 1961 dan dibaca bersama Peraturan 3 Kawalan Bekalan.


Serkup Kepala Elak Koronavirus

Warga China di seluruh dunia dilihat memakai bekas dan beg plastik di kepala mereka bagi melindungi diri daripada koronavirus.

Daily Mail melaporkan, beberapa gambar tersebar di media sosial menunjukkan tindakan terdesak beberapa individu untuk mengelakkan diri daripada dijangkiti virus yang kini meragut 130 nyawa.

Seorang penumpang, Marina Jambrina memaklumkan Western Australian, kebanyakan penumpang pesawat menggunakan topeng muka.

“Ketika berada di Shanghai, saya tidak nampak mana-mana individu tidak memakai topeng muka. Saya tidak pernah melihat keadaan seperti ini dan ia agak menakutkan,” katanya.

Di beberapa bandar di China, topeng muka sudah habis dijual menyebabkan orang awam terpaksa memikirkan cara lain untuk melindungi diri. – Agensi


Lumba Haram, Penganggur Dipenjara 12 Bulan, Denda RM5,000

TAWAU: Seorang lelaki dipenjara 12 bulan dan denda RM5,000 selepas mengaku bersalah menunggang motosikal secara berbahaya di Mahkamah Majistret, di sini hari ini.

Tertuduh Chong Chee Wei, 20, didakwa melakukan kesalahan itu di Jalan Chong Thien Vun, pada 23 Februari lalu, pukul 12.30 tengah malam.

Berdasarkan pertuduhan yang dibacakan, Chee Wei, menunggang motosikal dengan cara merbahaya iaitu terbabit dalam aktiviti lumba haram.

Tertuduh dikatakan cuba melarikan diri sebelum berjaya ditahan di kawasan Industri Megah Jaya, selepas motosikal yang dinaikinya mengalami kerosakan.

Sehubungan itu, tertuduh didakwa mengikut Seksyen 42 (1) Akta Pengangkutan Jalan 1987 kerana menunggang motosikal secara melulu yang boleh mengundang bahaya kepada orang awam.

Jika sabit kesalahan, tertuduh boleh dikenakan hukuman penjara tidak lebih lima tahun dan denda antara RM5,000 hingga RM15,000.

Chee Wei dalam rayuannya meminta mahkamah meringankan hukuman memandangkan dia adalah yatim, tidak bekerja dan dibesarkan oleh ibunya.

Bagaimanapun, Pegawai Pendakwa Trafik Asisten Superintenden Joan Lee meminta mahkamah mengenakan hukuman setimpal memandangkan tindakan tertuduh boleh mengancam keselamatan pengguna jalan raya lain.

Tambah Joan Lee, tertuduh juga mempunyai empat saman tertunggak dalam tangkapan pertama yang masih belum dijelaskan, selain enam lagi ketika tangkapan kedua dilakukan.

Menurutnya, ia jelas menunjukkan tertuduh tidak serik dan menyesal selepas tangkapan pertama dilakukan.

Timbalan Pendaftar Mahkamah Tinggi Tawau Amirshah Amir Hassan kemudian menjatuhkan hukuman penjara selama 12 bulan berkuatkuasa hari ini dan denda RM5,000 atau penjara enam bulan jika gagal membayar denda.

Tambah beliau, hukuman itu dibuat selepas mengambil kira kesan lumba haram terhadap awam selain menjadi pengajaran kepada tertuduh dan orang lain.

Terdahulu, dalam pertuduhan berasingan, Chee Wei turut dikenakan denda sebanyak RM400 atau 14 hari penjara jika gagal bayar  selepas mengaku bersalah menunggang motosikal tanpa lesen pada hari, masa dan lokasi yang sama.


5,000 masih hilang di Palu

PALU: Jumlah mangsa dipercayai hilang akibat gempa bumi dan tsunami yang melanda bandar terletak di Sulawesi Tengah di sini, 28 September lalu meningkat kepada 5,000 orang, kata seorang pegawai kelmarin, petunjuk lebih ramai mungkin maut dalam bencana berganda itu.

Agensi bencana Indonesia berkata, mereka menemui 1,944 mayat setakat ini susulan bencana berkekuatan magnitud 7.5 itu.

Namun ada kebimbangan dua kejiranan paling teruk terjejas di Petobo dan Balaroa di sini, mungkin mengandungi ribuan mangsa, ditelan bumi yang menimbus keseluruhan komuniti itu dalam proses dikenali sebagai pencecairan.

“Berdasarkan laporan daripada ketua kampung Balaroa dan Petobo, ada kira-kira 5,000 orang yang tidak ditemui.

“Namun begitu, pihak berkuasa masih cuba mengesahkan angka itu dan mengumpul data. Tidak mudah memperoleh jumlah sebenar mangsa yang terperangkap akibat tanah runtuh atau pencecairan atau lumpur,” kata jurucakap agensi itu, Sutopo Purwo Nugroho kelmarin.

Sutopo berkata, pencarian mangsa yang belum dikira akan diteruskan sehingga 11 Oktober (Khamis), dan mereka yang disenaraikan sebagai hilang, dianggap meninggal dunia.

Angka itu meningkat secara drastik berbanding anggaran mereka yang hilang apabila bencana itu melanda 11 hari lalu.

Pihak berkuasa pada mulanya meramalkan kira-kira 1,000 orang tertimbus di bawah runtuhan di sini. Namun angka terbaharu itu memaparkan kemusnahan ketara di kawasan terjejas teruk di Petobo dan Balaroa ketika gambar muka bumi semakin jelas.

Petobo, sebuah perkampungan kelompok di sini, terhapus dari segi fizikal akibat gempa bumi kuat serta dinding air yang membinasakan bandar ini. Kebanyakannya disedut secara keseluruhan ke dalam tanah ketika getaran akibat gempa menukar tanah kepada tanah jerlus.

Sementara itu, penyelamat menamatkan pencarian di Hotel Roa-Roa semalam, yang bertukar rata akibat kekuatan gempa. Hotel itu menjadi fokus awal usaha menyelamat untuk mengeluarkan mangsa, dengan tujuh mangsa ditarik masih hidup.

Seorang pegawai mencari dan menyelamat di tempat kejadian, Agus Haryono yang mengesahkan penamatan pencarian berkata, 27 mayat ditemui dari hotel termasuk tiga dari runtuhan kelmarin.

Antara yang disahkan maut adalah lima para-peluncur yang berada di sini untuk pertandingan termasuk seorang atlet Sukan Asia dan rakyat Korea Selatan.


PKPD Di Dua Kampung Di Nabawan Dilanjutkan Sehingga 26 Mac

KUALA LUMPUR: Tempoh pelaksanaan Perintah Kawalan Pergerakan Diperketatkan (PKPD) di Kampung Sinsingon dan Kampung Lotong, Nabawan, Sabah, dilanjutkan hingga 26 Mac ini.

Menteri Kanan (Keselamatan), Datuk Seri Ismail Sabri Yaakob, berkata keputusan itu diambil kerana terdapat 322 baki sampel saringan yang sedang menunggu keputusan dan masih terdapat kes positif baharu dilaporkan.

“Sehingga kini, Kementerian Kesihatan (KKM) sudah melaksanakan sebanyak 674 ujian saringan dan daripada jumlah itu sebanyak 81 kes positif COVID-19 direkodkan.

“Selepas membuat penilaian risiko bersama pelbagai agensi dalam Jawatankuasa Teknikal PKP, Kerajaan bersetuju untuk melanjutkan PKPD di Kampung Sinsingon dan Kampung Lotong, Nabawan, Sabah bermula 13 Mac sehingga 26 Mac ini,” katanya dalam kenyataan media mengenai Perintah Kawalan Pergerakan Bersyarat (PKPB) dan PKP Pemulihan (PKPP) hari ini

Untuk rekod, PKPD di Kampung Sinsingon dan Kampung Lotong dilaksanakan selama 14 hari sejak 27 Februari lalu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tanah Runtuh: Terpaksa Guna Laluan Alternatif, Jalan Utama Terjejas

KOTA BELUD: Lebih 1,000 penduduk di dua kampung, di sini terpaksa menggunakan lorong pejalan kaki sebagai laluan alternatif selepas jalan raya menghubungkan kampung mereka terjejas akibat runtuhan bukit sejak 21 Disember lalu.

Difahamkan, hujan berterusan di Kampung Kiau Nulu dan Kampung Kiau Bersatu menyebabkan berlaku insiden runtuhan tanah dari kawasan bukit berhampiran sehingga menutup jalan raya di penempatan itu.

Ketua Kampung Kiau Toburi, Liam Sumbin, berkata ketiadaan laluan alternatif selepas gempa bumi pada 2015 lalu menyebabkan penduduk terpaksa bergotong-royong membina laluan baru untuk pejalan kaki di tebing gaung.

“Penduduk membersihkan laluan, selain memasang tali pada pokok dan membina tangga untuk melintasi lokasi runtuhan. Kemudian, penduduk akan kembali menaiki kenderaan lain untuk berulang alik ke kampung atau ke Pekan Kota Belud, Ranau dan Kota Kinabalu,” katanya ketika dihubungi, di sini hari ini.

Menurut Liam, bermula dari simpang Jalan Tamparuli – Ranau, laluan memasuki kampung itu adalah sejauh dua kilometer.

“Keadaan ini membimbangkan penduduk, lebih-lebih lagi ada dua majlis perkahwinan akan berlangsung pada 27 dan 28 Disember ini,” katanya.

Sementara itu, Penolong Jurutera JKR Kota Belud, Sadian Mindou, berkata sebaik menerima aduan penduduk berhubung kejadian pada 21 Disember lalu, pihaknya dengan kerjasama syarikat konsesi menjalankan kerja pembersihan.

“Setakat ini, usaha membersihkan laluan jalan raya masih dijalankan dan pekerja harus berhati-hati disebabkan cuaca hujan tidak menentu dan boleh menyebabkan kejadian berulang,” katanya.


Sebanyak 28 kilang beroperasi di POIC Lahad Datu jana 1,300 peluang pekerjaan

KOTA KINABALU, 17 April – Kluster Industri Minyak Sawit (POIC) Lahad Datu mempunyai 28 projek perkilangan yang aktif dan beroperasi sepenuhnya, kata Menteri Perdagangan dan Perindustrian negeri Datuk Wilfred Madius Tangau.

Menurut beliau projek perkilangan ini menjana lebih 1,300 peluang pekerjaan termasuklah dalam bidang pengurusan, kompeten, pekerja mahir dan juga separa mahir.

“Kebanyakan pekerja yang diambil adalah merupakan penduduk asal Lahad Datu dan dari daerah berhampiran iaitu Sandakan dan Tawau,” katanya pada Persidangan Dewan Undangan Negeri Sabah di sini, hari ini.

Beliau menjawab soalan Datuk Osman Jamal (WARISAN-Balung) yang bertanyakan sejauh mana peranan POIC Lahad Datu untuk menstabilkan harga pasaran CPO di Sabah dan berapa banyak peluang pekerjaan telah diwujudkan sejak POIC Lahad Datu beroperasi.

Dalam pada itu, Wilfred yang juga Timbalan Ketua Menteri Sabah berkata penglibatan dalam perdagangan komoditi niaga hadapan akan membolehkan harga yang lebih baik bagi minyak sawit mentah (CPO) di negeri ini.

Katanya ini bermakna, CPO tersebut bukannya dijual ke tempat yang dikhaskan untuk perdagangan dan penghantaran segera yang biasanya selesai dalam tempoh beberapa hari.

Menurutnya harga perdagangan komoditi tumpuan lebih terdedah kepada tekanan harga penawaran dan permintaan segera.

“Ini membolehkan peniaga yang terlibat dalam perdagangan atau kontrak niaga hadapan boleh memutuskan untuk melakukan jualan di masa hadapan apabila harga mungkin lebih tinggi,” katanya.

Beliau berkata kontrak niaga hadapan menetapkan harga dan penghantaran dalam kuantiti tertentu pada tarikh yang lebih lewat berbanding komoditi tumpuan yang biasanya diselesaikan dalam tempoh beberapa hari.


Sabah Fokus Lahirkan Generasi Baharu James Wong, Hassan Sani, Matlan Marjan

KOTA KINABALU, 25 Mac : Persatuan Bola Sepak Sabah (SAFA) memberi fokus untuk melahirkan generasi baharu pemain bola sepak berprestasi tinggi seperti pemain legenda Datuk James Wong, Datuk Hassan Sani dan Matlan Marjan.

Pemangku Presiden SAFA Datuk Seri Bung Moktar Radin berkata Sabah mempunyai barisan pemain yang baik pada masa ini namun berpendapat masih kekurangan daripada segi tahap kemahiran dan cara permainan yang dimiliki tiga legenda The Rhinos itu.

Justeru, beliau yang juga Timbalan Ketua Menteri berkata SAFA akan melaksanakan pelbagai inisiatif pembangunan bola sepak peringkat akar umbi bagi membangunkan pemain muda yang juga anak Sabah dan mencungkil bakat mereka untuk diketengahkan sebagai pemain skuad Sabah FC.

“Pemain bola sepak ini sama seperti ahli politik juga, kena ada pelapis untuk menggantikan pemain (lama) yang sudah penat…jika tidak kita akan jadi terlalu bergantung kepada pemain dari luar, sama ada luar Sabah atau pemain import.

“Kita mahu letak harapan kepada muka baharu tetapi sekarang susah hendak cari pemain berkemahiran seperti pemain dahulu, rajin turun ke bawah (bantu pertahanan) dan capai tahap antarabangsa seperti James Wong, Hassan Sani dan Matlan Marjan,” katanya pada sidang media di sini hari ini.

Terdahulu, beliau menyerahkan jersi, bola dan peralatan untuk Pertandingan Piala YB Dato’ Sri Bung Moktar Radin di sini, iaitu pertandingan bawah 18 tahun yang disertai 33 pasukan melibatkan lapan zon di Sabah.

Wong dan Hassan adalah dua penyerang berbisa yang dikenali sekitar tahun 70-an dan 80-an, pernah mewakili Malaysia ketika skuad legenda Harimau Malaya itu melayakkan diri ke Sukan Olimpik Moscow 1980 selepas menewaskan Korea Selatan 2-1.

Matlan pula dikenali peminat bola sepak Malaysia sekitar 80-an dan 90-an, malah penyerang itu pernah menjaringkan dua gol ketika mewakili Malaysia menentang England A pada 12 Jun 1991 yang berkesudahan Harimau Malaya tewas 2-4.

Bung Moktar berkata bagi membangunkan pemain muda Sabah secara lebih berkesan, SAFA juga akan mengurus sendiri pasukan bawah 22 tahun (B-22) Piala Presiden dan bawah 19 tahun (B-19) Piala Belia untuk skuad Sabah FC.

“Kita juga mengadakan pelbagai pertandingan seperti Piala Presiden, Piala Ketua Menteri, Piala Antara Kelab dan Piala Wanita. Selain itu kita juga fokus bangunkan bola sepak wanita, pasukan futsal dan bola sepak pantai dan kita ada program sendiri,” katanya.

Mengulas mengenai Piala YB Dato’ Sri Bung Moktar Radin, beliau berkata pertandingan itu akan diadakan pada 2 hingga 4 Apr secara liga di lapan zon sebelum pemenang akan bermain di peringkat negeri pada tarikh yang ditentukan kemudian.

“Pertandingan ini juga adalah ruang bagi pemain muda kita menunjukkan bakat dan memberi pendedahan kepada mereka, saya ingin melihat bakat anak-anak Sabah di serata negeri supaya kita boleh gilap mereka dan suatu hari nanti bermain untuk Sabah FC juga negara,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 7,173 Sampel Sudah Diuji Di Sabah

KOTA KINABALU: Sebanyak 7,173 sampel di Sabah sudah melalui ujian pengesanan dan pengesahan jangkitan koronavirus baharu (Covid-19).

Pengarah Kesihatan Negeri, Datuk Dr Christina Rundi berkata, 600 ujian sahaja dijalankan semalam dan lima sampel dikesan positif Covid-19.

Beliau berkata, ujian pengesanan dan pengesahan jangkitan wabak itu dilaksanakan melalui teknik rRT-PCR.

“Semua ujian ini bagi seluruh negeri telah dijalankan di Makmal Kesihatan Awam Kota Kinabalu (MKAKK) sejak 8 Februari lalu.

“Bagaimanapun, makmal Hospital Queen Elizabeth (HQE) sudah memulakan perkhidmatan ujian sama bermula 30 Mac,” katanya melalui kenyataan media di Kota Kinabalu, hari ini.

Dalam pada itu, Christina menyatakan masih terdapat 196 pesakit Covid-19, 87 individu dalam siasatan (PUI) dan 22 pesakit dengan jangkitan pernafasan akut teruk (SARI) sedang dirawat di enam hospital seluruh negeri setakat hari ini, manakala bilangan pesakit yang sudah sembuh kekal 12 orang.

“Selain itu, seramai 7,717 individu di negeri ini masih berada di bawah pemantauan perintah pengawasan serta pemerhatian kuarantin di rumah setakat 31 Mac.

“Seramai 6,512 kontak rapat pula sedang menjalani pemerhatian oleh Jabatan Kesihatan Negeri Sabah (JKNS), manakala 1,150 kontak rapat sudah menamatkan tempoh kuarantin di rumah selama 14 hari setakat semalam.

“Semua pemantauan ini dilaksanakan mengikut Akta Pencegahan dan Pengawalan Penyakit Berjangkit (APPPB) 1988,” katanya.

Sementara itu, beliau berkata, 731 individu kini masih ditempatkan di 25 pusat kuarantin seluruh negeri berbanding 809 orang semalam, manakala 66 orang telah dibenarkan pulang hari ini.

Terdahulu, Jabatan Kesihatan Negeri Sabah (JKNS) memaklumkan terdapat tiga kes baharu positif Covid-19 direkod hari ini di daerah Sandakan, Penampang dan Semporna.

Penambahan angka berkenaan sekali gus mencatatkan 209 kes berkaitan Covid-19 di Sabah.